text:
Dai 22 ai 25 di Mai si vote pal rinovament dal Parlament european (PE). I citadins di ducj i vincjevot stâts che a fasin part de Union europeane (UE) a son clamâts a sielzi i lôr rapresentants a Strasburc e a Bruxelles.
Chest viaç il vôt european al è calcolât tant che un referendum in cont de Europe, de UE e salacor ancje dal euro. Dongje des diferencis dai orientaments politics si palese une sorte di bipolarisim manicheist: di une bande, chei che a son a pro de Europe; di chê altre, chei ch a son cuintri.
In realtât a son ancje diviersis visions di Europe e di integrazion europeane. No son some chês dai nazionaliscj e antieuropeiscj, nostalgjics de sovranitât assolude dai stâts e magari ancje de nazion «una d’arme, di lingua, d’altare» e chês dai “partîts a nivel european” plui impuartants (Popolârs, Socialiscj e Liberâi), simpri sul ôr tra ideâi europeiscj e une ande minimaliste, economicistiche e intergovernative, ma ancje chês di fuarcis (la Çampe europeane, i Verts e i nazionalitaris e regjonaliscj de ALE) che a domandin une Europe divierse e plui europeane.
Chestis elezions a son marcadis ancje di une novitât impuartante. Pe prime volte i partîts a nivel european a indichin un candidât pe presidence de Comission. Cussì il vôt dai citadins al varès di contâ di plui pe definizion dal esecutîf de UE parcè che il Consei european (i cjâfs di stât e di guvier dai Vincjevot) al scugnarà tignî cont dai risultâs eletorâi tal proponi il president de Comission e soredut par vie che chest al varà di jessi elet de bande dal PE.
Magari cussì la otave elezion direte dal PE e fâs indenant ancje diviers problemis, che a son leâts sei a chei de Europe che a chei de politiche a ducj i nivei. Chês europeanis, in particolâr tal Stât talian, a restin ancjemò “elezions di serie B”, che a valin plui par verificâ la tignude di guvier e oposizion a nivel statâl, e chest aspiet al salte fûr tal dibatiment politic e te composizion de plui part des listis. Chel dai coleçs eletorâi, che chi di nô a son soreregjonâi, al è un altri pont critic. Par chest pal Friûl al è simpri dificil rivâ a vê almancul un so rapresentant tal PE.
Ma al ven il dubi che lis cuistions furlanis, che a son europeanis, no cjatin puest nancje tal cjâf di tancj candidâts. ❚
✒ Marco Stolfo
FRIÛL EUROPE. Dulà sono il Friûl e la Europe? Si vote pal PE, ma no son dome novitâts............
Dai 22 ai 25 di Mai si vote pal rinovament dal Parlament european (PE). I citadins di ducj i vincjevot stâts che a fasin part de Union europeane (UE) a son clamâts a sielzi i lôr rapresentants a Strasburc e a Bruxelles.


c: text/html

text:
Sisto al jere pene lât fûr a cjoli il lat te stale e lu steve fasint boli, tal cit sul fogolâr, cuant che so pari i veve sberlât: «Sisto! Moviti a fâ di gulizion, che tu âs di lâmi dal bigatin a comprâ i ûfs dai cavalîrs».
A chês peraulis, il frut si jere visât dal disastri che al veve cumbinât l’an prime.
I cavalîrs a vevin za cjapât la fuee des cuatri, cuant che lui, sberlant, si jere inçopedât e al jere colât come un piruç su lis grisolis plenis di galete.
So pari i veve dite sù di dut e al veve tacât a scufiotâlu, fin che nol veve scugnût rivâ so nono Gjino a fermâlu.
Il cisâ dal lat su lis boris al veve fat tornâ Sisto in se e, sintint lis cjampanis bati lis siet, al jere corût vier cjase di Bepo Galete, che ai prins di Mai al vendeve i ûfs di cavalîr.
***
Sisto e so fradi Pieri, plui grant di un an, a vevin mangjât di corse la polente e la fertaie cul sclopit.
No viodevin la ore di lâ a cjapâ sù lis fueis di morâr par sfruçonalis sui cavalîrs pene vignûts fûr dal ûf.
Pene lâts fûr, Sisto si jere rimpinât sul prin morâr, començant a tirâ jù fueis e ficjantlis ta lis sachetis.
«Ma tu sarâs cjastron,» al veve sberlât Pieri, «ven jù che tu âs sbaliât morâr!»
«Parcè varessio sbaliât?» al veve rispuindût Sisto, stiçât.
«O vin di cjoli lis fueis di un cu lis moris verdis, parcé che a son plui buinis, pai cavalîrs».
Nie di fâ: ancje se Sisto si impegnave, nol rivave a cumbinâ une juste.
Al veve ancjemò di imparâ un biel pocjis di robis…
***
La taule de cusine e jere plene di ramascjis e Sisto e sô mari a jerin daûr a stacâ lis fueis di butâ sui pezons plens di cavalîrs. Da lis lungjis grisolis si sint il furmiâ des besteutis che a crustavin dî e gnot.
«Pene che o vin finît, vuê o podìn butalis cence taialis, parcè che cumò son avonde grancj».
A chês peraulis di sô mari, Sisto al jere saltât sù pe contentece: «Alore cumò o lavorìn di mancul!»
«Eh, Sisto, o vin pene començât… tu viodarâs ce tantis fueis che o vin di cjapâ sù!»
«Ma scugnìno propit tignî dutis chestis bestiis?»
«Tâs e lavore! Che cun chei bêçs o vin di finî di paiâ il cjamp e lis samencis!»
«Sì, lu sai, ma a fasin un rumôr di no podê durmî di gnot…»
E intant che a finivin di messedâ fueis, fûr, si rivave a sintî il rumiâ des vacjis e il sfreolâ dal nono che al uçave il falcet.
***
Sisto, Pieri, sô mari e dute la famee a jerin daûr a netâ la galete, gjavant la bavele dal stran.
Nono Gjino al veve spiegât che bisugnave prime tirâ vie il fîl che si podeve, si lu faseve sù intune bachete e dopo si striçave par cjapâ sù dute la sede pussibile.
Sisto, intant che al meteve vie la sede, al pensave za al savôr des cjariesiis, content parcè che almancul chest an nol veve cumbinât nuie di mâl.? ■
Classis 3eA – 3eB, Cors di furlan 2011/12
CONTECURTE. Sisto e i cavalîrs............
Sisto al jere pene lât fûr a cjoli il lat te stale e lu steve fasint boli, tal cit sul fogolâr, cuant che so pari i veve sberlât: «Sisto! Moviti a fâ di gulizion, che tu âs di lâmi dal bigatin a comprâ i ûfs dai cavalîrs».

robotstxt: allowed

filter: keep


text:
Vuê o sin ai 15 e îr o jerin ai 14. Doi dîs prin o jerin ai 12 e al colave di domenie. E jere la fieste dai Sants protetôrs di Udin e dal Friûl e al jere une vore di cjalt. Cui che al è lât sul flum a rinfrescjâsi al à fat ben.
E al è cjalt, ma no stêt vê pôre, no stin dant i numars, ma sin chi par dîus che doman o sin ai 16, e o savês za ce che al sucêt: e rive la conte dal mês!
E ancje l’Ostîr al è lât a rinfrescjâsi in grave e di li al à cjapade la ispirazion par scrivi la conte, che come simpri us rivarà devant di un articul de Coghe Fuguline e un biel dissen di cuvierte. Come che o savês, ma o vin gust di visâus une altre volte, la Conte dal Mês al è un regâl che o fasin a cui che al è dentri de liste di Contecurte, la nestre mailing list che ogni lunis us inzorne su lis novitâts de ostarie.
E se no sês dentri, nuie pôre, baste scrivi direzion di pueste eletroniche e non, o stâ atents di cjalâ tal spam se lu vês za fat e no us è rivade la mail di conferme. Par anticipâus la conte di doman, intant che la Sartore usgnot e tacarà a cusî il file, o vin domandât ai nestris piçui aiutants di Contecurte, Jacum e Ricart, di fânus un disen sul teme de conte, e lu vês pene viodût li parsore: claps!
Claps che al è ancje il titul de conte, e come che o fasìn simpri, par stiçâus, us lassin achì sot la prime pagjine de conte
CLAPS
La curint si bute traviers di lôr cuntun rumôr e un misteri che al scuvierç di no vê mai dismenteât. Come un Signôr che al cjamine su la aghe, chel flum al cor suntun passin e lui al è sentât dentri. Al ficje la man insot e le tire fûr a planc, lassant che la curint e neti vie il savalon e i plui picinins. Al cjale chei vanzâts su la palme, al siere il pugn, lu scjasse.
Slargjant i dêts il sunôr al sa di çondar e si vierç, come se al cjapàs fuarce. Strenzintju si scjafoie e si scurìs. Al è un strument musicâl, chel li, une sorte di percussion. Lu pensave di piçul e lu pense inmò di plui cumò, cu la orele di un om di cincuante e passe agns.
Un nol pensial a tropis peraulis, tropis cjançons, trops rumôrs che nus son passâts par lis orelis?
E pûr, il rumôr dai claps scjassâts de man al è stât come un vosâ improvîs intun corteu di muts. E compagn al è stât il so cjaminâ te aghe basse, cuintri corint, e il plop di un clap larc e plat, tirât par aiar di tai, adalt adalt, par viodilu pirlâ e colâ te aghe come un saltadôr che nol à di tirâ sù sclipignadis. Une jurie imagjinarie e alce i cartei cu lis votazions, valutant il lanç. Cui i vevial insegnât a tirâ i claps cussì? Forsit so barbe, forsit al à imparât di bessôl… cuissà. Al cîr un altri compagn, si vise che di fruts ju clamavin ‘savis, forsit adiriture ‘savaris, i claps di fâ saltâ sul pêl de aghe. Lu vevino inventât lôr, chel non?
Si sbasse e grampantlu come che si conven lu tire.
Un… … … doi… … trê… cuatri cinc sîs.
Ben, ma al pues fâ miôr, ancje siet o vot se al cjate un clap plui larc, ma cun pôc pês. Al tache a cirîlu, cjapant sù chei che i somein adats e al tire fûr un altri che al larès ben di fâ saltâ, ma invezit di tirâlu al reste a messedâlu tes mans. Slis e fumul, nol è taront, ma al à une sacume a cûr. Cussì al decît di metilu vie. Di cualchi bande, sul cjast, al à une scjatule di scarpis plene di pieris come chê li: blancjis, neris, grisis, verdulinis… Al meteve vie i claps di chê fate, une volte, cu la idee di doprâju par un cuadri, une composizion, o tal zardin, in cualchi maniere… alc di artistic, insome. Invezit a son ancjemò là a cjapâ polvar e si è visât di lôr dome cumò che al à chel cûr in man. Al torne a fâ cori il pinsîr daûr dal cerneli…. Trop biel isal chel mût di dî: vê il cûr in man… E tirâlu sul suieman, al siere Fortunato, distirantsi sot dal soreli insiemi cun lui e cu la rime iriverente.


text:
“Dante par furlan – Valutazion
di un’esperience”
Par causis di fuarce maiôr, che si cognossin ancje masse ben, il Teatri Stabil Furlan (Tsf) nol à inmò podût debutâ dal vîf cul so prin spetacul teatrâl. Il prin dal prin cartelon di un teatri furlan di nivel. Sedi a stai la prime di “La cjase, lagrimis di aiar e soreli”, adatament da l’opare “La casa” dal poete e dramaturc cjargnel Siro Angeli (1913-1991), a trente agns de so disparide.
◆ Se dut al va secont lis previsions e lis sieltis dal guvier talian, da la fin di Avrîl intes zonis zalis si son tornâts a vierzi ancje i teatris, cun ducj i limits di capience e lis precauzions anticontagjio. E magari cheste e je la volte bine di rivâ a viodi e sintî, di chi a pôc e dal vîf, in sene, la rapresentazion da opare di Angeli, sot lis curis de regjiste Carlotta Del Bianco e di un grop di atôrs zovins, professioniscj, preparâts.
◆ Par assurt, ancje se nol è inmò partît il Tsf nol si è nancje mai fermât. E al met a dum e in rêt lis sôs ativitâts in cors, sedi traviers il sît internet che o invidi a frecuentâ (teatristabilfurlan.it), i canai social come Facebook e Instagram, oltri che a traviers la partecipazion a programs radiofonics, come tal program “Vuê o fevelin di…” in lenghe furlane de Rai, e la colaborazion cul canâl televisîf Telefriuli (Canâl 11 e 511HD). Che al à trasmetût dilunc Març e Avrîl, cun cadence setemanâl, lis siet pontadis dal progjet “Dante par furlan” in colaborazion cu la Fondazion De Claricini Dornpacher, par biei contribûts video regjistrâts tal Teatri Giovanni Da Udine e dedicâts a l’Infier de Comedie dantesche, videos che si puedin cjatâ ancje in rêt.
◆ Tra lis iniziativis ciertis, par un Tsf che al à savût cun dutis lis precauzions menâ indevant lis provis e la prevision des sôs progjetualitâts, e je la partecipazion ae otave edizion de Setemane de Culture Furlane de Societât Filologjiche Furlane. Une otime vetrine par contâ il progjet dedicât ai 700 agns de muart dal poete fiorentin.
◆ “Dante par furlan – Valutazion di un’esperience” al è il titul da l’incuintri che al sarà trasmetût sabide ai 15 di Mai aes 21 in streaming su setemane.it, cun Oldino Cernoia, Carlotta Del Bianco e Paolo Patui, che al à curât l’introduzion ai videos dedicâts, oltri che dal president de Sff Federico Vicario e dal Tsf Lorenzo Zanon. Une ocasion par discori e fâ une prime valutazion dal progjet che al si è basât su moments sielts da l’Infier de Divine Comedie voltade par furlan di Aurelio Venuti. Un motîf par vanzâ valutazions e proposizions intor da l’ûs de marilenghe a varis nivei, rivant a tocjâ ancje il teme de impuartance des traduzions te vite di une lenghe. ❚
A.S.
Il Teatri Stabil Furlan a la Setemane de Culture FurlaneAlessio Screm
“Dante par furlan – Valutazion


text:
No si sa se al è il periodi storic (che, cul davoi des bandis di Atene, la Europe nol è che e sedi gran ben volude), o che forsit i furlans a viodin ros dome a pensâ al câs disgraciât dal Tocai.
Fat al è che cuant che a son jessûts titui che a disevin di “UE: in Italie formadi cun lat in polvar”, a nô furlans (e no dome a nô, par dut il “stivâl”) al è partît un fastidi gjenerâl, ducj alarmâts pe idee che il nestri patrimoni agroalimentâr – il plui preseât dal mont – al puedi jessi straçât dai cavîi di cuatri burocrats a Bruxelles.
NO AL ALARMISIM
Forsit, però, prime di fâsi cjapâ dal panic, al è il câs di fâ un pocje di clarece.
Dut al scomence cuntune procedure di infrazion che la Comission Europeane e à vierzût tai confronts de Italie, par vie di une leç (la numar 138 dai 11 di Avrîl dal 1974) che e viete aes industriis talianis di doprâ lat in polvar, ancje parzialmentri, par fâ formadi. Leç che e sarès une distorsion tal marcjât comun de UE, che e fasarès cuintri ae “juste concorence”.
E chest – tant par sclarî – no vûl dî obleâ nissun a doprâ il lat in polvar impen dal lat, ma dome dâ une pussibilitât in plui.
Dit che – clarementri – il formadi fat cul lat in polvar nol è dal sigûr velen (il formadi fat cun lat fresc no controlât al sarès ben piês…), e vâl la pene di impensâsi che za di cumò, su lis nestris taulis, a son formadis fats cussì, parcè che la leç e viete il lat in polvar ai produtôrs talians, ma no dîs nuie sui formadis di importazion (dome indicazion in etichete, ma sôl se finîts di lavorâ in Italie).
UNE OCASION DI MIORAMENT
E alore – forsit – cheste iniziative europeane e podarès jessi ancje la ocasion, pal nestri Parlament, di fâ buinis normativis plui severis su lis etichetis, di mût che – forest o nostran che al sedi – il consumadôr al puedi savê cemût che chel toc di formadi al è stât fat e sielzi “in sience e cussience”. Parcè che il formadi produsût in maniere industriâl cul lat in polvar in gjenerâl al coste di mancul, e vê formadis di cheste fate (e a son za) e je une sorte di concorence sleâl tai confronts dai nestris formadis di cualitât.
Un altri element impuartant di tignî iniment al è che i nestri formadis plui tradizionâi e preseâts a àn in pratiche ducj la denominazion IGP, DOC o DOP, che al vûl dî che – a mancul che no sedin trufis bielis e buinis – par podê vê chel non i produtôrs a àn di aderî a “dissiplinârs” specifics, no son sants, e a mancul di no jessi tant pandolos di scambiâ un Parmigiano Reggiano DOP cuntun “Parmesan” fat in Australie, su la pastesute i talians a laran indevant a gratâ chel formadi emilian tant bon fat di plante fûr cun lat crût. Stesse robe pal nestri Montâs, pal Asiago, pal Gorgonzola e par chês altris perlis de tradizion casearie nostrane.
Alore, cheste volte – forsit – impen che inrabiâsi cun Bruxelles, cjapìn la ocasion par fâ un tic di informazion alimentâr, spiegant a la int la impuartance di informâsi ben su ce che si compre, e par fâ pression par vê regulis simpri plui claris su ce che si cjate tai negozis. ❚
Margherita Timeus
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Cuant che si fevele di Dino Zoff e ven simpri iniment la sô espression suturne e impassibile, di cuant che al jere zuiadôr fint a lis sôs presincis a la vuide di impuartantis formazions di balon. Cjapant in man il telefon par clamâlu, la man no jere propit ferme par vie di un ciert sens di sogjezion. Ma la prime rispueste che al à dât a pene che i vin domandât se al veve timp par cualchi domande al è stât un confidenziâl e convint «Sigûr!», presentantsi subit come une persone disponibile e par diviersis voltis ancje pronte a la batude, massime ricuardant i episodis plui personâi sedi in cjamp sedi fûr. Partît di zovin dal Friûl, maridât cun Annamaria di Mantue, nol à mai dismenteât lis sôs lidrîs e i valôrs che lu lein ancjemò a la nestre tiere: serietât e concretece a son lis sôs peraulis di ordin.
Vivial a Rome aromai stabil?
Sì, aromai la mê vite e je chi ancje se o torni 3 o 4 voltis par an a Marian, il gno paîs dulà che o ai ancjemò la cjase.
Si cjatial cun altris siei coleghis furlans?
Sì, ancje se in dì di vuê no son plui tancj zuiadôrs come cuant che o zuiavi jo. Cumò al è Reja, l’alenadôr de Lazio… sperìn di viodisi a pene che al finìs i impegns di campionât.
Fevelaiso par furlan tra di voaltris?
Si capìs: tra noaltris furlans si fevelave simpri par furlan, no stin a scherçâ. Però come che o disevi, magari cussì no, cumò no sin tancj tal balon di serie A. Agns indaûr ogni scuadre a ‘nt veve 3 o 4 di lôr, ma no je plui come une volte.
Ancje cun Bearzot fevelavial par furlan?
Sì, ancje se lui al fevelave cun me par furlan dome dal Friûl e dal nestri privât. Nol à mai doprât la lenghe furlane par no fâsi capî dal rest de scuadre: al è simpri stât clâr.
Parcè vuê sono cussì pôcs i zuiadôrs furlans in serie A?
Secont me parcè che a son mancul fruts. E chei che a son a àn tancj altris sports e duncje a son plui sparniçâts un pôc par dut. Cun di plui, probabilmentri no je plui chê voie di vignî fûr, il spirt di sacrifici parcè che cumò a stan ducj ben e a cjapin la vite in maniere difarente. Forsit e mancje ancje la «fam di deventâ cualchidun».
Ma duncje il caratar dai furlans isal gambiât?
(Zoff al fâs une ridade) I furlans a restin un popul di lavoradôrs che cence fâ tante confusion a van indevant cun serietât, cun misure, cence fevelâ di bant.
E un difiet?
Tai ultins timps o stin deventant un pôc talians. (e al fâs une altre riduçade)
Invezit la scuele dai alenadôrs e je metude miôr (tacant di Bearzot, Fedele, Del Neri, Capello, Reja…). Parcè?
Parcè che i furlans a son int concrete, che no si fâs cjapâ mâl par un risultât negatîf. A van indevant cui pîts par tiere. Cualchidun al dîs che o sin sierâts, ma nol è just: chel al è un stereotip. Magari o sin plui risiervâts, ma chest nol vûl dî jessi isolâts: o savìn vivi cun ducj chei altris, ma cun serietât, stant al pas cui timps che a gambiin. E chest al zove se tu âs di tignî dongje un grup di zovins intune scuadre.
Fevelant de Sô esperience come alenadôr de Italie, ce aial pensât cuant che in finâl Totti al à fat il «tîr de sedon» (semifinâl vinçude cui rigôrs cuintri de Olande tai campionâts Euro2000 in Belgjiche e Paîs bas, ndr): Lui in panchine al è restât impassibil, ma dentri ce aial pensât?
Nuie: par me se un al fâs un gôl cuntun rigôr al pues tirâlu di plat, cul «cucchiaio», di ponte… baste che e vadi dentri.
Totti di resint al è stât protagonist di un brut episodi (fal di espulsion su Balotelli te finâl di Cope Italie Rome-Inter, ndr)?
Atenzion, chi si à di jessi une vore clârs: cuant che si zuie di balon al è agonisim, scuintri fisic… no si zuie di biliart e di conseguence ogni tant cualchidun al è frustrât parcè che nol rive a fâ ce che al volarès o parcè che il diretôr di gare no i sivile ce che al varès di sivilâi… Alore il zuiadôr al piert il control e al reagjìs fasint ce che no si à di fâ… A son robis che a capitin ancje se no varessin. La espulsion di Totti e je stade juste: i àn pûr dât 4 zornadis di scualifiche… Un nol varès di pierdi mai il cjâf, ma ogni tant al sucêt e no si à di scandalizâsi tirant in bal la «etiche dal sport»… Cuant tu âs un rapuart agonistic cul aversari ogni tant il nervôs ti ven.
Ce i varessial dit se al fos stât un So zuiadôr?
Jo i varès dit che un campion nol pues sbassâsi a chei nivei e che ciertis reazions no son robis di fâ. Massime par un zuiadôr come che al è lui.
Lui al à lassade la vuide de Italie par cause des declarazions di Berlusconi dopo de sconfite cu la Francie a Euro2000… i vadial di fevelâ di chel episodi?
Jo no ai acetât chês declarazions parcè che mi à dit che o jeri une persone no degne di alenâ la Italie, acusantmi di jessi un diletant. Dopo, Berlusconi al è stât avonde furbut tal spostâ il discors su la marcjadure o no di Zidane, ma nol jere chel il pont: a mi no mi interesse se un mi critiche lis sieltis tecnichis parcè che tal balon no soi un integralist. O aceti cuant che une persone e dîs la sô opinion sul zûc e no mi scandalizi par chel. Ma ta chê ocasion al à dopradis peraulis pesantis stant che al à metût in discussion la mê dignitât: mi à tratât come se o fos un fûr di cjâf.
Un pronostic pai Mondiâi in Sudafriche: ce fasie la Italie?
O pensi che al sedi dificil vinci: o viôt miôr Brasîl, Ingletiere, Spagne… a son dutis scuadris fuartonis. O pensi che la Italie e podarà dî la sô, ancje se mi somee dure che e rivedi a puartâ a cjase la Cope dal Mont.
Tra lis favoridis al nomene la Ingletiere di Fabio Capello…
Sì, o pensi che e sedi une scuadre ben metude, se a stan ben: no stin a dismenteâ che lôr a àn un campionât durissim, ma a puedin fâ biele figure.
Une sorprese cheste esperience di un furlan che al va a alenâ intun Stât forest?
Par nuie: Capello al è brâf e al lavore cun serietât. Nol è di smaraveâsi che i vedin dât bon acet e che al sedi stimât. Nol podeve no fâ ben.
Fasìn un non: cui vincial?
Il Brasîl.
Se i proponessin di alenâ une selezion di zuiadôrs furlans, acetaressial?
La idee mi plasarès, ma cumò e mancje «materie prime»: i zuiadôrs furlans cumò a son ducj vecjos (al rît inmò) e i zovins no son: no rivaressin a fâ une nazionâl furlane.
Nus fasial un coment su la anade dal Udin?
Jo o pensavi tant miôr. Mi somee une buine scuadre e no sai cualis che a son lis motivazion di une anade cussì. Potenzialitâts devant a son, ma e à cjapât masse gôi e no mi spietavi che e ves vût di penâ tant.
Te ultime partide in cjase, il public al à saludât il tecnic Marino cun tant afiet. No je vere che i furlans no son calorôs…
I furlans a son ancje int un tic strane ogni tant: se magari o jeri jo tal puest di Marino probabilmentri no mi batevin lis mans ni si alçavin in pîts… Cualchi volte a son plui calorôs cun chei che a vegni di difûr.
Ce sintial un furlan a zuiâ cu la maie dal Udin?
Jo o soi rivât a Udin une vore zovin e o soi stât ben: o rivavi dal paîs, de promozion. Ma no ai biei ricuarts a nivel sportîf. O ai tacât cui zovins e te stagjon 61-62 o ai fat lis ultimis 4 partidis in serie A: la prime o vin cjapât 5 gôi cu la Fiorentine, ancje se no jere propit tant colpe mê. Purtrop o ai fat un brut campionât in B l’an dopo… Cumò mi ven di ridi, ma mi clamavin «Zoff come zuf» e nol jere dal sigûr un compliment… (al rît ancjemò)
Par me e je stade une biele emozion meti sù la maie de scuadre plui impuartante de mê tiere, ma purtrop e je lade mâl e no mi àn batût tant lis mans… (al rît ancjemò)
Parcè ancje tal Udin no sono zovins furlans?
Parcè che l’Udin al è deventât une scuadre internazionâl e al va a cirî zuiadôrs ancje fûr, fasintlu une vore ben, spindint ancje di mancul: la globalizazion e je rivade tal mont dal balon e ancje a Udin, come par chês altris grandis scuadris. Ma no pensi che i zuiadôrs forescj a sedin un probleme: se un zovin furlan al merte, al ven fûr. La vere cuistion, come che si diseve prime, e je che i zovins furlans che a zuin di balon a son pôcs, al è un probleme di fonde.
Pozzo lu aial mai cirût par proponi di alenâ l’Udin?
No, no.
Ce rispuindiaressial se e rivàs chê telefonade?
Se no je rivade prime, vuelial che e rivi cumò che o soi vecjo?…
Insome «vecjo»?… che nol stedi a butâsi vie cussì…
(al riduce un tic, ma dopo al torne suturni sul discors) Dut câs, bisugne viodi… se nol è sucedût prime… no mi plâs fevelâ di chestis robis ca sui «se» e sui «ma»…
Ce pensial dal gjornalisim in lenghe furlane?
Su la tutele dal furlan, jo o soi favurevul: ancje parcè cuant che tai agns 50-60 o soi rivât a Udin, buine part de borghesie e jere di chei dal «cosa ghelo?… cosa gastu?»… Ma jo i ai simpri tignût al furlan, o vin di jessi braurôs de nestre identitât parcè cu la globalizazion al è il pericul di pierdile. Mi fâs tant plasê che al sedi un gjornâl come il vuestri, che o lei di gust, parcè che o torni a lis mês origjins. Si à di continuâ a puartâ indevant la lenghe furlane parcè o vin di difindi lis nestris lidrîs, e parcè che, disìnse dute (la vôs di Dino Zoff si scjalde marcant une volte di plui trop che inmò al sint il leam cul Friûl), a son lidrîs buinis e o vin di tignîlis di cont. No vin di vê pôre a fâlis insedâ ancje cun chei altris, ancje se nol è facil!
Isal favorevul al insegnament dal furlan a scuele?
O pensi che ancje pai fruts, dongje di chês altris lenghis, al sarès ben cognossi ancje il furlan.
Prin di saludâsi, Dino Zoff nus fâs un invît…
Us spieti ducj a Cormons ai 28 e 29 di Mai pe fieste dai 50 agns di «Tutto il calcio minuto per minuto», al è Bruno Pizzul che al à organizât un biel event.
(E noaltris che o sin stâts o podìn confermâ che lis peraulis di Dino Zoff no son stadis di bant.)
Christian Romanini


text:
In ocasion de fieste dai Patrons di Udin e dal Friûl Sants Ermacore e Fortunât, il mês passât la Provincie di Udin e à ricuardât pre Antoni Beline che chest an a son dîs agns de sô muart. E lu à fat presentant il dvd Testemoneancis di pre Antoni Beline, fat in colaborazion cun Videotelecarnia. Une ore plui o mancul di filmât là che e je racuelte une interviste, o miôr une fevelade, fate di Celestin Vezzi intal Març dal 1997, là che pre Toni al conte il so rivâ «plen di sperance ma ancje di pôre» e la sô esperience di predi inte parochie di Sant Martin di Rivalp-Val di Darte e Treli (frazion di Paulâr) dulà che al è stât ancje mestri. Pre Toni al conte ancje de ativitât di Glesie Furlane, de domande de Universitât, de traduzion de Biblie par furlan, de colaborazion cul nestri mensîl La Patrie dal Friûl, dal caratar dai furlans, des dificoltâts de Cjargne tra crisi economiche e dispopolament.
A inricjissin la interviste “pirulis” finâls là che pre Antoni Beline al sclarìs cierts concets tant che omologazion, identitât, lidrîs, lenghe, patrie.
Letare pe aprovazion dal Messâl. «O vin volût visâsi pre Toni midiant de sô vôs e dai siei concets» al à afermât il president de Provincie di Udin Pieri Fontanini dilunc de presentazion. Fontanini al à anunziât di volê inviâ une letare al gnûf president de Conference episcopâl taliane, il gardenâl Gualtiero Bassetti, propit par solecitâ la aprovazion definitive dal libri liturgjic de Eucaristie in marilenghe, il Messâl, «un altri lavôr impuartant di pre Antoni Beline, che al è daûr a spietâ di agns che al vegni fat bon dal Vatican».
✒ Redazion


text:
#09 – La sole e uniche “La Uniche” no duar. Usgnot e zire tal jet e e fâs bataie ae ultin morôs fedêl che i reste: la insonie. La brame dal biel timp passât e je lade vie e cumò il suplent al è l’elisîr. Al è bon l’elisîr: cuant che lu bêf e e devente plui fuarte, sglonfe, zovine, [...]
Categorie: Gjenar Dramatic
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
#04 – Un plasê – Ce fastu culì, tu, cussì sul cricâ dì? No tu âs frêt? – Ti spietavi te. O ai di domandâti une robe. – Ce robe? No tu puedis spietâ usgnot o doman? O ai di lâ a vore jo e la mê coriere e rive di strade. Noaltris o tachìn a la albe, a buinorone, [...]
#02 – Albe ocitane La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. [...]
#19 – I’ll be watching you I ferâi a travanin i cisats de fumate. Francescje e strenç il volant sorepinsîr, un rideç i sbelete la muse biel che e pense ae serade cu lis amiis. Rivade cjase, e cîr lis clâfs te borsete, ma la man si bloche cuant che e viôt la rose sul tapêt fûr de puarte. Un [...]
#15 – Pôreroi Cence vê a clâr cemût e di dulà ogni tant e vignive parade indaûr di un alc interni che la obleave a restâ ferme dal dût, blocade. Fin ca si pues tirâ fûr che la pôre e veve pardabon condizionade dute la sô esistence. E jere nassude intune cjasade di sorestants dulà che si veve dispatussade in [...]
#14 – Daniela E je peade al termosifon, Daniela, e mi cjale di sot in sù cui soi grancj voi grîs. I cjavei neris a son deventâts blancs parsore des orelis e la sô piel e à cualchi grispe, aromai. Mi svicini par cjalâle miôr. O sint il so respirâ pesant. Il scotch che le fâs tasê al ten ancjemò, [...]
#11 – Voi di gnotul Soi bessole. Soi piçule, une vore piçule. Di glace la piel. Di venc lis gjambis. Voi di cinise a berlin: «Tu valis nuie. Tu sês nuie. Va vie. Va vie». Vôs di panze a revochin: «Tu valis nuie». Mi plei. Claps, come curtìs a ponte, mi sgranin i zenoi. O berli, mute di suns. O [...]
#09 – Minûts luncs E je une clamade ducj i dîs, tor undis, e o spietin cun ingôs fin che e rispuint. Daspò a man a man che il dialic si disglagne plui o mancul normalmentri e torne la calme. Cualchi volte al covente di ricuardâi la date, o il di de setemane. Altris di ripeti ce che si veve [...]
#06 La compagnie Il cjapitani Smith, cu la compagnie scanade, nol varès mai pensât a un altri atac nemì. Tu netavis vie cent cuntune bombe e a rivavin mil, tacant cence pôre, cun vecjos lancerochets e kalashnikov, montant bicicletis e motorins. Intrepits, inscuelâts fin di fruts inte fe tal unic diu e determinâts a parâ vie i forescj. L’avampost di [...]
#05 – Dentri di me Neri. Dut al è neri. Plui che un colôr, al è un sens. Il neri al sa di amâr te lenghe. Cjalt e penç te bocje, al sune di petroli tes orelis. Lis lagrimis neris a tornin plan planchin alì, dulà che a son nassudis, biel colant sot tal nuie font e scûr. Nol rivarès [...]
#03 – Il non di mê mari Al veve un savôr strani il lat di mê mari, cuant che, a pene nassût, i tiravi lis tetis. Al jere un savôr… ce maniere dî? Ben, sì, al saveve di pôre. Pôre che lis tetis a si suiassin prime de mê fam. I tremavin di pôre lis mans a mê mari, cuant [...]


text:
Ai 3 di Avrîl dal 1077 si decretà la nassite dal Stât Patriarcjâl furlan, la istituzion che e tignì adun fint al XV secul il Friûl e tancj altris teritoris intun unic organisim statuâl, che pe epoche al rivà a vê formis di organizazion civîl cetant indenant. Pal so significât, il 3 di Avrîl al rapresente un moment impuartant pe comunitât furlane, une vere fieste par memoreâ e tornâ a pensâ in clâf moderne lis formis di autoguvier e di rapresentativitât che, par tant timp, a àn caraterizât la Patrie dal Friûl.
Dopo cetancj agns di coordenament de Fieste di bande dal Istitût Ladin Furlan “Pre Checo Placerean”, dal 2015, in graciis de aprovazion de Leç Regjonâl n. 6 dai 27 di Març, che e à l’obietîf di ricuardâ e valorizâ lis origjins, la culture e la storie di autonomie dal popul furlan, e je la ARLeF a sostignî la realizazion de celebrazion uficiâl de Fieste, insiemi a ducj i events corelâts che si fasin in chel periodi.
Il valôr di cheste ricorence fondamentâl si palese cuant no si cjale dome il sempliç aspiet filologjic de celebrazion e si lasse in bande chel di rievocazion storiche par concentrâsi sui principis di specialitât che a fasevin de Patrie dal Friûl, in graciis dal so parlament, un dai Stâts plui avanzâts pe epoche.


text:
Alenament spirtuâl01 di Zenâr 2006
Fasint il predi dibot di une vite, mi capite ogni tant di confrontâmi cu lis grandis figuris sacerdotâls cha àn onorade cheste mission sante e delicade. O sai che il confront al è dut a gno svantaç e vergogne, ma mi plâs instes di cjatâ un spieli che mi judi a jessi mancul indegn de clamade di Diu. E une des figuris plui grandis e cjaris e je chê dal gno antenât Samuel, il predi profete restât model insuperabil fint a Crist, gnûf e unic grant predi.
La bibie nus conte che i gjenitôrs di Samuel, Elkane e Ane, ricognossints pal grant regâl di chest frut vût in etât, lu àn avodât a Jahvè, par che al servis il Signôr te sô cjase sante, fra mieç dai predis. Forsit a pensavin, te lôr ingjenuitât, che nissun nol fos bon di tirâ sù la canae miôr dai predis e des muiniis, ancje se i fats a vevin di lassâju malapaiâts. Ane e leve ogni an tal templi e, viodint il so moculut dut imbramît, i faseve une mantelinute, parcè che, predi o no predi, al restave simpri so fî e simpri un frut. Un frut, e dîs la bibie, che al cresseve une vore ben e si preparave, cul jutori di Diu, a la mission che lu veve distinât. Ma, par rivâ a chel tant, al veve di imparâ a cjapâ confidence cun lui, a imparâ a disserni la sô vôs. Ancje pal fat che, nus vise la bibie, in chê volte al jere râr il câs che il Signôr al fevelas, che no si viodeve migo a ogni pît alçât (1 Sam 3, 1). Une regule prudenziâl che e varès di valê ancje par vuê, sal è vêr che il Signôr si diferenzie di nô sore dut pal fat che nol gambie idee cul variâ dal timp o dai timps.
Mi plâs chest alenament sprituâl dal zovin Samuel, chal sta atent a ogni vôs, ma sore dut al studie par capî la diference fra lis vôs e la Vôs, par no riscjâ di cori daûr a ogni lusorut, usance lis paveis, e magari lassâsi scjampâ la grande ocasion de comunicazion dal Eterno. Imparâ a sintî la vôs di Diu, imparâ a inacuargisi de sô alteritât, sintî a colp il svizinâsi de sô presince, interpretâ cun fedeltât e veretât il so mes al devente une scuele di alte spiritualitât e santitât e un alenament simpri plui preziôs, a carat che si moltiplichin lis vôs e si srarìs la vôs. Te complessitât e tal gredei di vuê, si riscje di scoltâ cualunche vôs o berghelade, di lâ daûr di cualunche sturnel o plere che nus incjante e di no rivâ plui a sintî ce che Diu nus dîs.
Samuel, chest alenament lu veve perfezionât zornade dopo zornade, parcè che al jere ben disponût dentri di sé e al veve la vergjinitât e la frescjece dai fruts. La sô invocazion e je une des preieris plui bielis che o podin meti sui nestri lavris: Fevele, Signôr, che il to famei ti scolte (1 Sam 3, 9).
Parcè Diu fevelial inte gnot? Parcè che a Diu no i plâs la confusion, il sunsûr, come che nus palese la storie di Elie tal landri. No i plâs, o crôt, nancje la confusion catoliche. Nol è un Diu di placis o di intrupaments, parcè che al è un Diu che al fevele cûr a cûr e al ame palesâsi e confidâsi tal segret. Interessant ancje il discors de gnot e dal sium. La gnot e je il moment che si à lassât ogni lavôr e fastidi e si è plui libars, plui rilassâts e ancje plui concentrâts e pronts a sintî ogni plui piçul rumôr. Rivuart al sium, cence lâ a sconsortâ il grant Freud cu la sô interpretazion dai siums, al è evident che Diu nol fevele par di fûr, ma par dentri e il nestri subcussient al po jessi benon il lûc e il mieç di cheste comunicazion-rivelazion. Si trate di gjavâ dut ce chal è di masse o di stuart par ca(r)pî la novitât e la volontât che nus ven palesade.


text:
21 gennaio 2008
Gjernazie maladete
Cheste e je la traduzion furlane di un “lament” in lenghe siciliane di un poete di Acireale dal votcent, Lionargo Vigo, une “poesie-cjantade dedicade ai puars criscj de ducee di Bronte”. De poesie si cjatin almancul dôs versiôns parcè cuant che fo publicade e fasè scandul e dutis lis copiis a forin secuestradis.
E trate de indole dal popul sicilian che al sta simpri a lamentâsi cuintri i potents e il guvier ma tal moment di gambiâ lis robis si tire indaûr, ancje parcè al è cinichementri cunvint che “ si scuen gambiâ dut par no gambiâ nuie”, cence rivâ a capî che cul so imobilisim al devente manutengul de sô disgracie. Il racli al podarès jessi ancje un mieç no violent. La poesie-cjançon e je un invît a no spietâ che a sedin chei altris a mudâ lis robis par nô, ma a cjapâ in man lis brenis dal nestri destin.
Gjernazie maladete
Tu ti lamentis, ma ce ti lamentistu?!
Cjape un racli e scusse i dincj.
Un sotan, za timp, intune place,
al preave Crist in crôs e i contave:
“Crist, il gno paron mi strapace,
mi trate come un cjan di strade,
mi gafe dut cu la sô manate,
nancje la mê vite al dîs che e je mê,
distermine Gjesù cheste gjernazie maladete,
distirpile Gjesù, fâlu par me,
fâlu par me".
Tu ti lamentis, ma ce ti lamentistu?!
Cjape un racli e scusse i dincj.
Crist al rispuindè de crôs:
“Ti si sono, par câs, crevâts i braçs?
Cui che al vûl justizie se fasi di bessôl,
nissun aromai le fasarâ mai plui par te.
Se tu sês un om e no tu âs ancjemò pierdude la reson,
scolte ben cheste mê sentence,
parcè che jo inclaudât in crôs no sarès
se o vès vût fat ce che o sugjerîs a te.
Achì jo inclaudât in crôs no sarès”!
Tu ti lamentis, ma ce ti lamentistu?!
Cjape un racli e scusse i dincj!!!
E nô furlans? Cuant cjaparìno sù un racli?
(libare traduzion di Marc De Agostini)
1 commento:
- Christian Romanini ha detto...
-
Ce us parial il consei dal Crist in crôs?
- 22/1/08 01:27


text:
Il tiermin Carantan al intindeve i cinc centesims des vecjis liris che si dopravin tai prins dal Nûfcent, e di chê volte te culture popolâr furlane chest non al à simpri volût dî “robe di pôc va”, “tu valis mancul di un carantan”. Aromai di cuasi vincj agns i Carantan a cirin e a proponin il patrimoni musicâl furlan dal XVI secul fint ai timps plui resints, sconfinant ancje tal repertori tradizionâl dal Nord Italie e Istrie. Une evoluzion dal folk che no vûl dî dome divagâ te multietnicitât o te contaminazion facile, ma une ricercje armoniose di spazis e di ’sugjestions, testemoneât ancje dal gnûf disc, che al vignarà presentât propit a Folkest.
Formazion: Glauco Toniutti – violin, pive, mandolin, sedons e vôs; Andrea Barachino – ghitare classiche, acustiche, vôs; Stefano Durat – armonichis diatonichis, percussions; Caterina Vidon – liron.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
23 dicembre 2010
Spot Rai n.2
Ve chi il secont spot: fracait chi, ce us someial?
3 commenti:
- michi ha detto...
-
Ma intant, proprit cumò di pôc, la zonte Tondo mi risulte vê gjavât vie ancje intal bilanç regjonâl dal 2011 (dopo vêlu za fat intal bilanç 2010!) i bêçs pes trasmissions in lenghe furlane su lis radio-televisions privadis (sarès a dî ancje a Radio Onde Furlane e Radio Spazio 103).
Compliments ae zonte di Renzo Tondo!
Le Rai e je di condanâ pai 5 SPOT, ma Tondo ancjemò di plui viodût che si declare furlan. Al spude in muse ai fradis furlans piês de RAI di Rome. Le RAI si pues capile, Tondo No!
- 24/12/10 14:54
- p.v. ha detto...
-
ocjo michi a cemut che tu cjacaris di tondo cun cristhian
che di mistiar al fas al porteborsis di tondo
e che o crot al smici un dè a cjapà al so puest.
comunque augurios a duc' di buinisfiestis
no stait a rabiasi pai spot
che in te vite and'è di pies
e no stait a montasi il cjaf se o crodes di jessi diventas impuartans parceche o ses finis sui gjornai e in internet.
maman
patrizia
- 24/12/10 17:49
- michi ha detto...
-
Patrizia, Christian lu sa plui che ben che Tondo al è daûr a scjafoiâ la lenghe furlane. Dome che al spere di rivâ a fâlu resonâ! Figurinsi! Un politic, se non rive non rive. Se podopo al à ancje di pajâ une cambiâl ae pies destre triestine, al è pôc ce sperâ!
- 27/12/10 13:06


text:
O ai acetât cun braùre e rispiet la candidature a sindic di Udin intes filis dal “Pat pe autonomie”. E je la conclusion, o disarès logjiche, di un percors coletîf tacât trê agns indaûr cui “Laboratoris” che a àn dât gnove linfe e gnûfs protagoniscj ae bataie autonomiste cun in prime file zovins sindics, espression di un rapuart intens e diret cu la proprie int.
La interpretazion de realtât regjonâl midiant de lint identitarie e je stade la clâf par une riprese de stagjon autonomiste e furlane. Lôr a àn dât flât e cuarp al progjet politic dal “Pat”, a àn fat pussibile la unitât eletorâl, e no dome, di chei grups e partîts, “Manoâi di Jalmic” e “Patrie Furlane”, pardabon presints e ancorâts al teritori.
Un percors che la “Clape culturâl Patrie dal Friûl”, che mi onori di jessi president, e à condividût tant che element di fonde dai laboratoris e che dopo e à seguît cun atenzion intal so evolvisi.
La sielte duncje de mê candidature e je clare e trasparente dal moment che a ognidun di nô, che o poìn convints la bataie par un Friûl libar e autonom, al ven domandât di “esponisi” in maniere publiche intes listis eletorâls e, ancjetant in maniere publiche, di afermâ i nestris ideâi.
Al esist però un altri probleme e al rivuarde cheste mê rubriche su la “Patrie”, che us acompagne di tancj agns.
Se di fat in sens storic ae Clape i apartegnin lis decisions politichis, chês dal gjornâl, dai siei contignûts, dai siei articui si colochin intune sfere mai abandonade: chê di indreçâsi a ducj i furlans, al popul furlan intal so insiemi intune operazion di emancipazion coletive che e va di là des sielte ideologjichis o di formazion e di vôt.
Convint di cheste distinzion di rûi che no je dome gjornalistiche ma che e smire a passâ divisions e contradizions presintis ancjemò inte nestre int, o stimi just no jessi un fatôr discriminant e sospindi duncje cheste rubriche amade.
Par chescj mês fasêtint di mancul, savint che dut câs lis fuarcis a son impegnadis su di un altri front.
O sin su la linie dal fûc: al è impuartant savêlu e viodi clâr che no son gjenerâi e colonei daûr che nus sburtin fûr de trincee.
E je une nestre sielte, o volarès clamâle dovê, lâ al assalt par difindi il Friûl.
Dree Valcic
(L)INT FURLANE. Su la linee dal fûc............
O ai acetât cun braùre e rispiet la candidature a sindic di Udin intes filis dal “Pat pe autonomie”. E je la conclusion, o disarès logjiche, di un percors coletîf tacât trê agns indaûr cui “Laboratoris” che a àn dât gnove linfe e gnûfs protagoniscj ae bataie autonomiste cun in prime file zovins sindics, espression di un rapuart intens e diret cu la proprie int.


text:
L’ufierte di Isac01 di Zenâr 2006
Se dute la vite di Abram e je une testemoneance di chê fede che i è stade metude in cont di justizie, il moment plui alt e dramatic al è chel dal sacrifici di Isac, parcè che sacrificant so fî, l’unic, al gjave la fonde stesse de promesse. Un fat cussì straordenari nol podeve no jentrâ te sostance stesse des religjons che si rifasin al grant patriarcje.
I ebreos a varan di sfrancjâ il fî primarûl e a sunaran il cuâr di Abram, rigjavât dal roc, in ducj i moments legris e dolorôs de lôr storie, par domandâi a Diu il perdon dai pecjâts dai fîs in gracie de fedeltât dal lôr von. I musulmans a ricuardin chest at di straordenarie suditance come lôr seconde fieste, subit dopo dal Ramadan, e a copin il cavret come at di ubidience e di agrât. I cristians a àn let te figure di Isac, ch’al puarte sù pe schene i lens dal propi sacrifici, un spieli di Crist, ch’al puarte la crôs fin sul Calvari.
Ma a nô, fîs smemorâts di tant pari e erêts indegns di tante santitât e fede, ce nus disial il cjapitul 22 de Gjenesi, ch’al tramande tai secui une tragjedie cussì incomprensibil e une pratese cussì fûr di logjiche?
Prin di dut o vin di separâ l’aspiet cruent dal aspiet religjôs. Si sa che in tantis religjons primitivis il sacrifici de canae, comprendûts i fîs, nol jere chel scandul che lu sintìn vuê. Diu al jere paron de vite e de muart e duncje lis sôs decisions o i siei desideris no jerin in discussion. Diu nol vûl il sanc di Isac, ma l’ufierte di Isac. Nol vûl la muart, ma un amôr ch’al rivi fint a la muart. Vadì totâl, radicâl, cence riservis, par vê un premi cence limitazions di sorte.
Domandant l’ufierte di Isac, Diu nus fâs capî che i fîs no son propietât espotiche dai gjenitôrs ma a van tirâts sù par jessi presentâts, regalâts, ufierts. Al ven par ogni gjenitôr il moment dal distac dal propi fî. Si à di preparâsi e preparâ il frut e la frute a distacâsi dal umbriçon iperprotetîf de famee, par frontâ la lôr mission, par cjapâ il lôr puest te grande famee dai fîs di Diu. Se une volte si podeve inludisi di fâ fruts e tirâju sù come un inviestiment pe vecjae (la classiche concezion dal proletaritât che al po vê une briscule dome inte prole), vuê cheste sperance e je colade dal dut. Vuê meti al mont un fî al è un at di fede e di disponibilitât assolude.
Al po capitâ però inte vite che Diu al domandi o al disponi ancje il sacrifici fisic di chei fîs che lui stes ur veve consegnât ai gjenitôrs come un regâl e un impegn. Une volte chest al podeve sucedi cun tantis malatiis infantîls (Felice quella sposa che dona a Dio la prima rosa a disevin par consolâ lis maris) o cun tante zoventût sacrificade in chês vueris ch’a àn cirût di dâur une valence religjose o mistiche ma che a restin un pecjât cuintri Diu e cuintri l’om. Vuê o vin canae che e nas cun pecjis, malformazions o adiriture cun malatiis mortâls e soredut tante zoventût che e ven sacrificade te maniere plui stupide e banâl, denant di une discoteche o tornant a cjase tune corse fatâl. No son ufiertis sacrificâls ma disgraciis cence sens, ancje se il dolôr dai gjenitôrs al reste edentic. Un dolôr che al segne par in vite e che al riscje di distudâ la vite.
And è però ancje câs, tancj e dolorôs, di fîs che a restin vîfs ma che a muerin ta l’anime. Butantsi in sieltis sbaladis, cun companiis che Diu nus vuardi, batint stradis che no son la strade di Diu e de vite. Zovins sans fisicamentri ma cence cûr, cence afiet, cence progjets, cence ideâi, cence nissune atenzion pal mont che ju circonde, ossessionâts a pratindi dut cence mai dâ nuie. Ancje cussì al po murî Isac.


text:
CENTRIDRETE
«Cui eletrodots, regjon plui moderne e trative»
Il pordenonês Luca Ciriani, 51 agns, atuâl conseîr regjonâl di Fratelli d’Italia, al è il candidât dal centridrete tal coleç uninominâl di Udin e Pordenon pal Senât. Lis sôs prioritâts? «Fermâ la imigrazion incontrolade e la islamizazion de nestre societât, che e derive ancje di cheste imigrazion incontrolade». Centrâi a son ancje i temis de famee e dal contrast al câl des nassitis. Ma la cuistion che i sta plui a cûr di dutis e je «la definizion di gnovis politichis fiscâls a pro de ocupazion dai zovins, parcè che a vivin une situazion di grant pinsîr, cualchi volte ancje di disperazion».
1 «La autonomie de Regjon e je autonomie finanziarie, se di no no je. Si riscje il dam e la burlade. Il gnûf pat de Serracchiani cun Padoan no mi convinç, parcè che nus risiervarà sorpresis amaris intal avignî in tiermins di riduzion de butade in jentrade, la rimodulazion dai decims e podarès fânus dam. Cjapâ la iniziative di une sô revision e tocjarà in câs ae gnove Zonte regjonâl. In gjenerâl, il pat che si sotscrîf cul Stât nol pues jessi un scheme fis, ma al larès verificât e modulât rispiet aes politichis fiscâls dal Guvier: une cierte politiche fiscâl e pues determinâ la riduzion des jentradis dal Friûl-Vignesie Julie, fasint dificile la gjestion des deleghis assegnadis. O crôt che si vedi di previodi une clausule di difese a pet di un limit minim che no si pues lâ sot te assegnazion dai contribûts».
2 «A esistin sedi leçs nazionâls che regjonâls in materie, al baste aplicâlis e finanziâlis in maniere adate».
3 «Il puart franc di Triest nol va vivût tant che un pericul, ma tant che une grande oportunitât. Il retropuart di Triest, se gjestît cuntune programazion su base regjonâl, al pues jessi bon ancje par ativâ la economie di dut il Friûl-Vignesie Julie. Il puart franc al à di jessi vivût, interpretât e programât daûr de logjiche di un disvilup regjonâl; a son buinis pussibilitâts che chest al puedi sucedi».
4 «Il nestri partît al à proponût un plan di disvilup e di aiût ae natalitât articolât sedi in tiermins economics sedi in tiermins di aiûts di servizis dai asîi nîts cu la defiscalizazion dai prodots dedicâts ai fruts. E je une grande cuistion sociâl chê di judâ la natalitât, massime intes fameis talianis che no puedin permetisi plui di fâ fîs».
5 «Nissune infrastruture e je a impat zero, però sedi la tierce corsie che i eletrodots a garantissin ae nestre regjon di podê jessi moderne e trative dal pont di viste dai invistiments, parcè che cence energjie e traspuarts no si va di nissune bande».


text:
03 febbraio 2008
Mi ilumini di mancul
4 commenti:
- Venusia ha detto...
-
O scugni fati une critiche: no pe iniziative, che ancje se un poc inutile, e sensibilizze le opinion publiche su un probleme de nestre societat, ma par il fat che no val nuie studà le lus il 15 di fevrar e durant dut l'an lassa piats television, computer e cavos di telefono 24 su 24.
- 11/2/08 15:20
- Christian Romanini ha detto...
-
Mandi Ninine
tu âs plene reson: une zornade no pues risolvi il probleme se par dut il rest dal an si strasse energjie.
Ma il mâr al è fat di gotis, e si à di tacâ fasint alc, magari za ai 15 di Fevrâr, par rivâ ae fin a une ûs plui cussient de energjie ancje vie par chei altris dîs dal an.
- 12/2/08 00:06
- thermonuke ha detto...
-
Eco, tache mangje un tic mancut che je energje ancje che.... ;-)
- 12/2/08 11:52
-
-
Il blog cun il sfont blanc al consume pui di un cun il sfont neri. Par simpri.
- 23/2/08 11:44


text:
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
3 commenti:
- Venusia ha detto...
-
Beh, come che la nestre brave scuele taliane nus à insegnât vie ducj come cjavrons daûr dome parcè che nus àn dite che chest al è un moment biel e impuartant pe nestre storie.
Sì, al è un moment impuartanton, ma no sai trop biel par nô...
Jo o festegji doman..vive! =)
- 2/4/10 20:14
- Vuardianut ha detto...
- Questo commento è stato eliminato dall'autore.
- 15/4/10 10:03
- Vuardianut ha detto...
-
Vait a scoltâ ce che e àn dit i nestris co-colonizâts dal sud Italie par Radio24: http://www.youtube.com/watch?v=txTL4xgLN34
Us fâs notâ che ancje chei de radio a fasin passâ i intervistâts par "borbonics" come che i furlaniscj si ju fasé passâ par "austriacants", cuant che chel che si domande e je dome di contale juste.
Une altre precisazion cronologjiche che e rivuarde i teritoris cjapâts de Italie vie pe Prime Vuere Mondiâl e je chê des datis. Par dut si fevele di vuere dal '15-'18, invezit par chestis tiaris si varès di doprâ la diciture '14-'18 (tai monuments, plachis, tombis, manifestazions di ricuart e v.i.), stant che tal '15 lis fameis di chestis tiaris a vaivin zà di un an la distance o la muart dai siei ons partîts pal front.
- 15/4/10 10:13


text:
(ma lis furlanis a tirin un grum!)
E je une des compagniis plui bramadis, presince indurante di rivistis patinadis e tapêts ros, la plui fotografade sui social, dentri di palaçs di marmul o su la rasule di splazis esotichis. In sumis, la rivelazion dai ultins agns.
No, no fevelìn di une atore o di cualchi cjantante, e nancje di une influencer, aben che la nestre protagoniste misteriose e sedi deventade lôr grande amie, intun rapuart, che plui che cûl e cjamese, al è chel di pît e cjalçadure.
◆ Sì, parcè che si cjatìn denant di une tipologjie di scarpis che e à striât ducj i fashion addicted, di modelis e atôrs (Vanity Fair lis mostrave tai pîts di Kate Mosse tal 2019, ma George Clooney al veve za olsât a fâses viodi intor intal 2014), fin a rivâ ai canais di cualchi famee a la mode.
La lôr nomee si è sparniçade tant, che difûr di ciertis buteghis di Milan a buinore e je bielzà la code par rivâ a comprânt un pâr, cun presits che a passin ancje i 500 euros. E cuissà trops di voaltris che a fasaran un sbalç su la cjadree, a scuvierzi che chestis benedetis scarpis a son i scarpets, o stafets, cognossûts cumò in dut il mont tant che “friulane”, “furlane”, “furlanis” e “scarpez”, ma ancje cul non di “papusse”, “venetian slippers” o “gondolier slippers”, par vie che, cuissà parcè, i produtôrs plui fuarts si ju cjate propit a Vignesie.
◆ La solite sgrife dal Leon? A dîle juste, chestis cjalçaduris a fasin part ancje de lôr tradizion (i gondolîrs lis dopravin parcè che la suele no ruvinave il len des barcjis), ancje se, tal lei ciertis descrizions di sîts internet che a vendin lis furlanis, la vere origjin e ven platade une vore ben (intun test par inglês, si lei fintremai cheste afermazion: “Ma parcè furlanis? Forsit parcè che a incjarnin la tradizion, l’artesanât e chel aiar tipic di dolce vita taliane”).
◆ Dal rest, ancje nô o sin simpri stâts usâts a presentâsi tant che “Friuli, near Venice”, si che duncje nol è di maraveâsi se il rest dal mont al va a tucâ te puarte di chei dongje (in Australie lis furlanis a son lis “çavatis furlanis venezianis”, un biliet di visite che le dîs dute su la lôr identitât confusionade).
◆ Al sarès pluitost di domandâsi cemût mai che noaltris no sedin bogns di valorizâ i nestris prodots, cence une pocade foreste (che tantis voltis nus bute in bande). Tal câs dai scarpets, in particolâr, si cjatìn denant di une tradizion che e jere cuasi muarte, stant che nissun ju voleve plui e i produtôrs a lavin al mancul. La scarpe simbul de Cjargne e jere buine dome pes scansiis dai museus, e lis frutatis i ridevin daûr a di chel ranzidum che nancje la none no varès plui metût intor.
◆ Cumò, in gracie di un adatament inteligjent e di un lavôr di marketing, ancje di bande di aziendis furlanis, lis “papucis di carampane” a son deventadis un must have, che al met adun l’aspiet eco-friendly (la suele e je fate cun cuviertons di biciclete), comoditât, artesanât e elegance, par une çavate trendy e adate a dutis lis ocasions.
◆ Il svindic dai scarpets, dut câs, al à un savôr amâr, parcè che al testemonee une altre ocasion straçade pe valorizazion des nestris risorsis, ma soredut parcè che il prin a no crodi intal lôr sucès al è stât il lôr popul. E pôc al conte se cumò a lenzin i pîts di int abenade di ducj i continents. Ce che al vâl al è il nestri vê volût dismenteâ il gjest di dutis chês feminis – lis nestris nonis, lis nestris maris – che cun sacrifici, sgrimie e orgoi a garantivin l’avignî de famee, fasint culumie di chel pôc che a vevin.
◆ Ma forsit no dut al è pierdût: une flame di sperance e restarà ancjemò impiade, se e larà indenant la tradizion di chei paisuts indulà che, cuant che al nas un frutin, cualchi femine si fâs dongje cuntun pâr di scarpets in miniature, par cuant che la canaie e tacarà a talpetâ. E us garantìs che la sensazion e je chê di jessi dutun cul spirt di chê tiere che e spiete dome di jessi esplorade dai nestris fîs. ❚
La tradizion che no tire i scarpetsSerena Fogolini
(ma lis furlanis a tirin un grum!)


text:
13 novembre 2008
Lenghe furlane a Triest
v. E. Weiss, 15 – trieste – tel 040392113 – info@mini-mu.it
Us segnali cheste iniziative che si tignarà a Triest:
Provincie di Triest Aziende pai Sarvizis Sanitaris Triestine N.1 Grop Imagjine di Triest
Inaugurazion Sabide ai 15 di novembar 2008 aes 17
Mini-Mu
tant che plui piçul
tant che piçul museu
tant che piçul munari
tant che Parc dai frutins Sant Zuan là che no si fâs nuie
tant che museu mitût adun dai frutins
aes 17.15 A tachin i salûts
Maria Teresa Bassa Poropat
Presidente de Provincie di Triest
Franco Rotelli
Diretôr de Aziende Sanitarie Triestine n.1
Maurizio Fanni
President dal Grop Imagjine
aes 17.30 Elena Bertocchi:
Presentazion di Mini-Mu
fare dal nulla mostre di voris di Bruno Munari
te colezion di Adalberto Mestre
Intervents di artiscj
Esplorazions di colôr
Mini-Mu e promôf une dinamiche educative che:
e da al frut e ai plui zovins une funzion centâl e ative te gjestion dal imparâ
e môf la naturâl curiositât dai fruts e dai zovins lant daûr a la lôr voie di scuverte dal mont e di sè e e ufrìs ocasions par incressi la lôr imagjinazion e creativitât
e coinvolç la famee tes ativitâs di istruzion e di zûc e je cetant atente ai dibusgns e ai interès no dome dai fruts ma ancje de lôr comunitât, brincant gnûfs obietîfs e tacantsi ai stimui culturâi dal tessût socjâl tal cuâl e si poe
Domenie ai 16 di novembar 2008 aes 10
Une zornade al Mini-Mu cun Riccardo Dalisi
Presentazion dal catalic de mostre “Tra i Vetri” (omaggio a Bruno Munari) “ cu lis esperiencis creativis di Adriano Bon, Bruno Chersicla, Isidoro Dalcol, Riccardo Dalisi, Matteo Fanni Canelles, Gruppo &, Paolo Cervi Kervischer, Jasna Merkù, Enzo Navarra, Renzo Possenelli, Mario Sillani, Studio Openspace, Giorgio Valvassori, Franco Vecchiet
Presentazion dal libri di Riccardo Dalisi: “lo schizzismo”, Editore Corraini, 2008
Laboratoris cun Riccardo Dalisi che al larâ indenant ancje tal dopodimisdì
Dalisi si è indreçât ai frutins, ai fruts e ai students dal cuartîr Traiano a Napoli, sogjets inmò libars dal condizionament e in stât di vê un sintî gjenuin e dret su la realtât e di rispuindi a ce che ju coinvolç cun animazion, intun rapuart difarent jenfri l’om e lis tecnichis e jenfri la culture e la creativitât.
Di resint (2008) Dalisi al à elaborade la tecniche dai schiribiçs par produsi sponte, ideis e visions che e van oltri la dibisugne di clarece e di coerente dal sogjet, di grant interès tant che metodi indreçât ai procès educatîfs dai zovins che a son in situazion di disasi. Al à publicade cheste metodologjie cul editôr Corraini.
Sostegn
Regjon Autonome Friûl - Vignesie Julie, Cassa di Risparmio del Friuli - Venezia Giulia, Assicurazioni Generali, Cooperative Operaie di Trieste Istria e Friuli
Patrocini
Comun di Triest
Ministeri de Istruzion, de Universitât e de Ricercje
Ufici Scolastic de regjon dal Friûl - Vignesie Julie; Direzion Gjenerâl
1 commento:
- thermonuke ha detto...
-
e braf, va insegne el furlan ai triestins... che dopo tu tai cjatis sule puarte di cjase :-D
- 14/11/08 10:59


text:
TIERE FURLANE
RIVISTA DI CULTURA DEL TERRITORIO
Dicembre 2010 - Anno 2 numero 4
Pagine 105/108
LA JOIBE GRASSE DAL 1511
Cinccent agns dal plui grant riviel
de storie dal Friûl
di Carli Pup
O publichin chi sot un tocut di un biel articul di cuatri pagjinis di Carli Pup su la “Joibe Grasse dal 1511”. L’articul complet o podês leilu su l’ultim numâr de bielonone riviste “Tiere Furlane” – Dicembar 2010 – Diretôr Responsabîl Christian Romanini – Regjon Friûl – Vignesie Julie
“Tal 2011 a colin cinccent agns dal riviel de Joibe Grasse tacât a Udin ai 27 di Fevrâr dal 1511. No si fevele dome de plui impuartante insurezion popolar furlane, ma ancje de plui grande che si vedi vude vie pe Rinassince intes tieris che vuê a son dentri dal stât talian. Cun di plui si trate de prime des gruessis rivoltis popolârs che a scjassin la Europe centrâl intal secul XVI, cuasi une sorte di anticipazion des dinamichis storichis europeanis di che ete. Chel istès, la storie di chest riviel e va dilunc a jessi pôc cognossude fintremai in Friûl e, in plui di cualchi câs, si le cjate strupiade di leturis superficiâls o stereotipadis. L'inovâl dai cinccent agns al devente duncje une ocasion pardabon uniche par slargjâ la cognossince di chest episodi impuartant de storie furlane.”
La Associazion 1511
La Associazion 1511 e je nassude par ricuardâ i cinccent agns dal riviel de Joibe Grasse e par svilupâ percors par slargjâ la cognossince di chest e di altris episodis di ribelisim capitâts in Friùl vie pai secui. No si trate dome di imbastî ocasions par cognossi miôr la storie furlane, fur dai stereotips che dispès le àn segnade, ma ancje di tirânt fûr struments di analisi utii pe situazion culturâl, sociâl e economiche de nestre tiere in dì di vuê. Cence dismenteâ che il svilup di trois de memorie su chescj argoments al pues judâ a valorizâ il Friûl no dome di un pont di viste culturâl, ma ancje turistic.


text:
Crauì
Home Trois Troi Furlan Seconde tape Crauì
Aiello - Cormons
Cundut dai leams salts cul domini austriac, durâts dal 1526 al prin conflit mondiâl, lis atestazions artistichis plui impuartants di Crauì a rimandin dutis ae influence veneziane.
Steme comunâl
di San Vît de Tor
Aiello - Cormons
Steme comunâl
di San Vît de Tor
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Ai 12 di Novembar di chest an a son passâts cent agns di cuant che al è stât sotscrit il Tratât di Rapallo. Cun chê che chest an al è caraterizât de pandemie di Covid-19, l’inovâl al è passât cence scuasit rindisi cont. Sedi in Italie sedi in Slovenie e ta chei altris stâts di chel che al fo il Ream dai serps, cravuats e slovens, a son stâts scancelâts cetancj events par memoreâ ce che al è sucedût in chê volte. Alc al è stât adatât ae situazion sanitarie.
◆ Chest tratât al à vût efiets cetant impuartants su la vite de popolazion di dutis dôs lis bandis dal confin di chê volte. Al cjape il non di Rapallo, une localitât dongje di Gjenue. Dopo de prime vuere mondiâl, cun chest tratât si è segnât il confin tra il Ream dai serps, cravuats e slovens, che in chê volte al cjapave dentri ancje la Slovenie, e il Ream di Italie. Il confin al leve di dongje Fusinis fintremai tal Cuarnâr, cu la Istrie e la Dalmazie. Al lassave ae Italie plui o mancul un tierç dal teritori li che si fevelave in maniere prevalente sloven, e ancjetant teritori li che si fevelave plui che altri cravuat.
◆ Bielzà dopo de sconfite e dal smembrament de Austrie Ongjarie, tor la fin dal 1918, l’esercit talian al à ocupât plui teritori di ce che al previodeve l’Acuardi di Londre, sotscrit di platât tal 1915. L’esercit talian al à ocupade la Dalmazie e dute la zone dal Litorâl (Primorska) fintremai a Postojna. Salacor al sarès rivât fintremai a Lubiane, ma lu àn fermât volontaris slovens e serps.
◆ Te suaze de Conference di pâs di Parîs dal 1919, li che i vincidôrs de prime vuere mondiâl si son metûts dacuardi su la gnove organizazion de Europe, no si è rivâts a un acuardi sul confin tra Italie e il Ream dai serps, cravuats e slovens, che – stant che al jere a pene nassût – nol jere inmò ricognossût tant che stât. Si à decidût che il Ream di Italie e il Ream dai serps, cravuats e slovens a varessin sotscrit un acuardi bilaterâl. Il tratât al è stât, cussì, sotscrit a Rapallo, ae fin di une conference che e à durât trê dîs e che e à fissât il confin dilunc de linie Mangart-Triglav-Krnice pri Novakih-Špehovše-Hotedršica-Planina-Snežnik-Rijeka. Al Ream di Italie a son ladis ancje cetantis isulis e la citât di Zadar. Il gnûf confin al jere logât tant plui a Jevât che no prime de vuere. Di bande sô, la Italie e à ricognossût il debil e inmò scognossût Ream dai serps, cravuats e slovens.
◆ Pai slovens tes zonis di Gurize, te regjon de Notranjska, a Triest, in Istrie e in dute le regjon de Primorska a son tacâts agns di pressions par disnazionalizâju e par italianizâju, massime sot dal fassisim. Il gnûf confin al à puartât dut un altri sisteme di vite. Par ce che tocje il sloven, te vite publiche dal Ream di Italie al è stât simpri plui sostituît dal talian, cu la italianizazion di nons di lûc, e tantis voltis adiriture di nons e cognons di personis. Ae violence a nivel culturâl e etnic, dispès si zontave violence fisiche, come bielzà ai 13 di Lui dal 1920 tal incendi dal Narodni dom di Triest.
◆ Il confin daûr dal Tratât di Rapallo al è stât segnât dal dut tal 1925. Dilunc dal confin di chê volte si pues inmò viodi ce che al reste di pas, casermis o struturis militârs. ❚
Cent agns di inovâl dal Tratât di RapalloLuciano Lister
Ai 12 di Novembar di chest an a son passâts cent agns di cuant che al è stât sotscrit il Tratât di Rapallo. Cun chê che chest an al è caraterizât de pandemie di Covid-19, l’inovâl al è passât cence scuasit rindisi cont. Sedi in Italie sedi in Slovenie e ta chei altris stâts di chel che al fo il Ream dai serps, cravuats e slovens, a son stâts scancelâts cetancj events par memoreâ ce che al è sucedût in chê volte. Alc al è stât adatât ae situazion sanitarie.


text:
Une delegazion dal Comitât pe autonomie e il rilanç dal Friûl, vuidade dal President prof. Gianfranco D’Aronco, e à vût ae fin di Jugn incuintris par discuti des cuistions de nestre tiere cu lis plui altis carichis istituzionâls de Regjon, de Province di Udin, dal Comun di Udin e de Universitât dal Friûl, daspò la lôr nomine. Prime di chestis autoritâts civîls, il Comitât al veve incuintrât il Vicjari dal Arcivescul di Udin, bonsignor Gherbezza che, come simpri, al à dât autorevui conseis e la poie de Glesie dal Friûl ae bataie pai dirits dal popul furlan.
Si pues dî che chescj incuintris a son stâts dal sigûr impuartants parcè che, prime di dut, a àn zovât a sensibilizâ su la cuistion furlane ancje i gnûfs sorestants e po parcè che, su cualchi cantin, o vin cjatât disponibilitât e su cualchi altri voie di discuti e di lâ in font. Impuartant, a proposit de leç pal furlan, l’acuardi dal President Tondo e dal assessôr Molinaro a no cjapâ iniziativis di gambiâle, prin de sentence de Cort Costituzionâl. Adun cul mandât ai avocatz de Regjon di difindi la leç come votade dal Consei regjonâl, ancje par parâ, cun jê, la nestre autonomie speciâl. A chest proposit, il Comitât al à conseât il President Tondo di no molâ la bataie par difindi, anzit par insiorâ, la specialitât de nestre Regjon in reson de fuarte presince chenti di minorancis linguistichis e par otignî, par jê, un Statût speciâl cun plui competencis e mieçs finanziaris, sicu il Trentin-Sudtirôl e la Val di Aoste. Impuartant l’impegn di Tondo a intervignî, subìt e cun decision, sul Guvier di Rome e su la Rai pe firme di une convenzion che e garantissi il passaç de fase sperimentâl di vuê a programs permanents radio – televisîfs di gnovis e di culture in lenghe furlane.
Il President Fontanini, in là dal impegn pe difese de leç regjonâl su la lenghe furlane, si è impegnât a puartâ indenant cun Pordenon e Gurize, la Comunitât des Provinciis furlanis che e à di presentâ unît il Friûl, sparniçât di vuê e che e à di vignî doprade par meti in jessi progjets pal disvilup economic, sociâl e culturâl dal intîr Friûl. Il gnûf Sindic di Udin, Honsell e la sô Zonte, si son impegnâts a puestis di grant nivel par puartâ adalt e concretizâ il rûl di Udin, capitâl storiche de nestre tiere, insiemit ai Comuns, aes Provinciis, ae Universitât dal Friûl, aes Associazions culturâls, economichis e sociâls. La gnove Retore dal Ateneu, Compagno, e à dit di volê lâ indenant cuntune presince de Universitât furlane, sicu ciâf-pensîr dal nestri popul e de nestre zoventût. Purpûr e à domandât il sopuart dal Comitât e dal Friûl te bataie cul Guvier di Rome che al taie i finanziaments pal so disvilup e par ridusi la sô autonomie.
In conclusion, curtis e che si tocjin, i rapuarts a son bogns e plens di rispiet. Ma al Friûl e a noaltris no bastin. Al ocor che des peraulis e des buinis intenzions si passi ai fats. Al è chel che i furlans a spietin e par chest a lotaran ancjemò e simpri.
Incuintris istituzionâiARNALT BARACÊT
Une delegazion dal Comitât pe autonomie e il rilanç dal Friûl, vuidade dal President prof. Gianfranco D’Aronco, e à vût ae fin di Jugn incuintris par discuti des cuistions de nestre tiere cu lis plui altis carichis istituzionâls de Regjon, de Province di Udin, dal Comun di Udin e de Universitât dal Friûl, daspò la lôr nomine. Prime di chestis autoritâts civîls, il Comitât al veve incuintrât il Vicjari dal Arcivescul di Udin, bonsignor Gherbezza che, come simpri, al à dât autorevui conseis e la poie de Glesie dal Friûl ae bataie pai dirits dal popul furlan.


text:
ARTISCJ FURLANS DAL NÛFCENT Scuele Primarie Enrico Fruch – I.C. di Udin 1
Il percors di art al à vût la finalitât di fâ cognossi ai arlêfs de classe cuinte i paisaçs carateristics de regjon Friûl Vignesie Julie traviers i voi di cualchi cognossût artist dal Nûfcent, che al à savût rapresentâ in maniere origjinâl ambients, ogjets, personis.
Il riferiment, in particolâr, al Morâr, ogjet de prime produzion artistiche di Angelo Popesso, al à permetût a ogni frut di fâ vignî fûr ricuarts di famee leâts al arlevament dal cavalîr che si faseve une volte, ma ancje di rifleti sui cambiaments dal paisaç produsûts no dome dal diviers aspiet che l’arbul al à tes diferentis stagjons, ma soredut di cemût che la economie e à mudat lis carateristichis de planure furlane, pe gran part destinade in dì di vuê ae coltivazion de blave e di altri prodots agricui, dulà che i morârs di bessôl tai cjamps o in filârs, come brâfs scuelârs dissiplinâts, dilunc des stradis provinciâls o te campagne, a van indevant a custodî un timp passât siôr di ricuarts di fruts e feminis che a tiravin jù lis lôr fueis par dâur di mangjâ ai cavalîrs.
MAPE DAL PERCORS
Artiscj furlans dal Nûfcent – MAPE
MAPPA DEL PERCORSO
Artiscj furlans dal Nûfcent – MAPPA
I MATERIÂI PE DIDATICHE A DISTANCE
Angelo Popesso: artist dai morârs
Isabella Deganis: vite di artiste
Roberto Foramitti, pittore di conchiglie
Nando Toso: le forme del colore


text:
Si vevin sposȃt in timp di vuere e fintant che al sarès finȋt chel burlaç Ade e Zuan a jerin lȃts a stȃ tal paȋs di jȇ, tal grant cjasȃl là che a vevin rigjavȃt ancje une cjamere par lȏr. Lì a jerin restȃts par uns dȋs agns a vivi te grande famee contadine là che al jere di mangjȃ par ducj e di chei timps di magre e jere za une buine robe.
Ma Zuan al cirive une sistemazion divierse, al jere un brȃf mecanic e al jere lȃt a vore tal Arsenȃl di Monfalcon là che al jere un grant ferment e pussibilitȃt di fȃsi un avignȋ. Partant al cirive une sistemazion dignitose pe sȏ fameute, Ade e lis sȏs frutis
Eline e Marte, a jerin dut il so mont e la sȏ vite. Ade e veve scoltȃt chȇ gnove che e doveve jessi di gjonde par vie che le veve spietade a lunc e cumò i pesave invezit sul stomi come un modon. Zuan i veve a pene dit che al veve cjatȃt un biel apartament dongje de citȃt, vicin dal puest di lavȏr. Finalmentri une cjase dome par lȏr, sul moment lu veve cjapȃt a bracecuel ma plui il timp si svicinave al trasferiment plui e fastiliave sù par chel distac.
E jere lade cun Zuan a viodi la cjase e il lȗc là che e jere. La cjase e veve trȇ plans cun sȋs apartaments, dongje di chȇ a jerin altris cjasis che si svicinavin simpri di plui altis e si tacavin in rie di ca e di là, e jere la prime volte che si cjatave a vivi chȇ situazion di vicinance e chest le conturbave e i cjoleve il respȋr. Vicin e passave la ferade, une “ruie” lungje di fier che e taiave i paȋs e passave cun paronance aghis e confins di dì e di gnot di continui. Jȇ e cjalave il treno che al passave ciulant e sgriant l’aiar di lusignis e chel rumȏr di ferace i travanave il cjȃf tant che i pareve che i vignìs incuintri. Zuan i diseve che chei dongje di cjase, za rivȃts prin di lȏr, si jerin abituȃts al rumȏr e no lu sintivin nancje plui. Ade e pensave soredut a lis sȏs frutis che a jerin cressudis libaris tal mieç de nature, in chȇ bielece dal spazi vert ator,
A varessin cjatȃt un ambient par vivi une vore diviers, soredut lontan dai afiets di chei che ur volevin ben, che a cognossevin di simpri. Tal so cȗr e sintive di jessi rivade a une svolte. I passave devant dai voi come intun film dute la sȏ vite di prin passade tal paȋs là che e jere nassude e cressude, e veve un sens di lancȗr come par alc che si piert, che al mȗr, la sensazion di lassȃsi daȗr chel mont par simpri, nuie al sarès stȃt plui come prime, si sierave une pagjine e si vierzeve une gnove. Une gnove storie, parcé che une gnove vite le spietave, miȏr o piȇs, jȇ no saveve ma di sigȗr divierse. Ma e jere ancje convinte che chel che a vevin lassȃt tal paȋs ur varès restȃt par simpri tal cȗr. Une esperience di vite plene di valȏrs, di afiet che a vevin vȗt in chel nȋt sot la mont, un angul di paradȋs insiorȃt di tradizions, di storiis e di une lenghe che e sarès stade par simpri la lenghe dal cȗr, di custodȋ e di coltȃ ancje tal divignȋ.
di Egle Taverna


text:
17 aprile 2013
Sanitât e servizis sociâi
Ce che te sanitât si faseve te zone di riferiment dal Ospedâl di S.Denêl za 20 agns indaûr, vuê come vuê in altris bandis de Regjon e dal rest di Italie inmò sal insumiin. Nol è un slogan, ma la veretât, risultât no dome di un sisteme istituzionâl virtuôs, ma ancje di
une sensibilitât particolâr de nestre int.
E je vere che la gjestion dal Ospedâl e dal sisteme sanitari al è di competence de Regjon, ma la Provincie di Udin e à une funzion di sigure impuartance tal operâ tal sociâl, come che par agns al à fat l'assessôr Adriano Piuzzi.
Une conferme di cheste particolâr vocazion dal nestri teritori e ven di 3 realtâts come il Samaritan a Ruvigne, la fondazion Pontello a Pêrs di Maian e Casa Elena a S.Denêl: trê struturis di primarie impuartance tal sostegnî i disabii e lis lôr fameis. Se o sarai elet in consei provinciâl la mê azion e sarà ancje tal dâ vôs a chestis e a dutis chês realtâts che a lavorin par garantî a lis personis mancul fortunadis servizis e assistence, par dâur la pussibilitât di frontâ la vite cun dignitât e cence pôre .
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
une sensibilitât particolâr de nestre int.
E je vere che la gjestion dal Ospedâl e dal sisteme sanitari al è di competence de Regjon, ma la Provincie di Udin e à une funzion di sigure impuartance tal operâ tal sociâl, come che par agns al à fat l'assessôr Adriano Piuzzi.
Une conferme di cheste particolâr vocazion dal nestri teritori e ven di 3 realtâts come il Samaritan a Ruvigne, la fondazion Pontello a Pêrs di Maian e Casa Elena a S.Denêl: trê struturis di primarie impuartance tal sostegnî i disabii e lis lôr fameis. Se o sarai elet in consei provinciâl la mê azion e sarà ancje tal dâ vôs a chestis e a dutis chês realtâts che a lavorin par garantî a lis personis mancul fortunadis servizis e assistence, par dâur la pussibilitât di frontâ la vite cun dignitât e cence pôre .
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
Di 15 agns si ten la Via Crucis tra Pordenon e Davian. Un moment di preiere e di riflession su ce che al vûl dî vê sul nestri teritori une base come chê di Davian. Une base che si pues clamâle in tantis manieris, ma che a la fin e reste un lûc li che lis armis a rivin e a partissin e di sigûr no par costruî. Te base di Davian si fevele di une cincuantine di bombis nucleâr. Un regâl che nol ven mai metût in discussion dai politics nostrans e nancje di chei di Rome, ignorant, no dome il parcè che a son stadis pensadis, ma ancje il potenziâl pericul pe int di chenti. Ancje un svol di un F16 al fâs pensâ se si fermisi un moment. Ogni minût di chel svolâ al coste 20 mil euros. In 15 agns cheste marcje cidine e à compagnât 4 vueris, la ultime chê in Libie. La int no jere tante, massime dal Friûl, di plui dal Venit, ma distès e jere. Un segn di criticitât, parcè che une vuere no nas come une verze. Daûr di jê a son simpri une serie di ats volûts. Daûr di Gheddafi, fint îr o jerin ancje nô: i vin dât i imprescj par jessi ce che al è vuê. No metilu in cont, nol è seri. Lis animis di cheste manifestazion a son tantis associazions, da la “Ernesto Balducci” di Çuian fint ai comitâts di Pordenon e dal Venit. Al fâs pensâ viodi plui di cualchi predessut, ma nissun vescul, a part il salût in place di Poletto. Pre Giacomo Tolot, pre Pierluigi Di Piazza, pre Franco Saccavini e altris.
A son lôr che a sintin la dibisugne di metisi in discussion, in contradizion, su ce che al vûl dî metisi denant di une crôs personâl e coletive. Cun Pierluigi Di Piazza i vin fât une lungje partide di discors, intant che si cjaminave sul ôr de base, fin che i vin cjatât un troput di lôr che a jerin li prime di nô, ju clamin turiscj di vuere. Si incrosavin doi monts, anzit trê, tal moment che a son passâts cuatri F16 che a àn cuviert ogni vôs, fasint puartâ lis mans a lis orelis.
Sot di chês alis, lis trê crôs plantadis denant di chê struture di muart, intant che i F16 si slontanavin neris come çoris.
Mauro Della Schiava
ATUALITÂT – La pâs che e cjamine............
Di 15 agns si ten la Via Crucis tra Pordenon e Davian. Un moment di preiere e di riflession su ce che al vûl dî vê sul nestri teritori une base come chê di Davian. Une base che si pues clamâle in tantis manieris, ma che a la fin e reste un lûc li che lis armis a rivin e a partissin e di sigûr no par costruî. Te base di Davian si fevele di une cincuantine di bombis nucleâr. Un regâl che nol ven mai metût in discussion dai politics nostrans e nancje di chei di Rome, ignorant, no dome il parcè che a son stadis pensadis, ma ancje il potenziâl pericul pe int di chenti. Ancje un svol di un F16 al fâs pensâ se si fermisi un moment. Ogni minût di chel svolâ al coste 20 mil euros. In 15 agns cheste marcje cidine e à compagnât 4 vueris, la ultime chê in Libie. La int no jere tante, massime dal Friûl, di plui dal Venit, ma distès e jere. Un segn di criticitât, parcè che une vuere no nas come une verze. Daûr di jê a son simpri une serie di ats volûts. Daûr di Gheddafi, fint îr o jerin ancje nô: i vin dât i imprescj par jessi ce che al è vuê. No metilu in cont, nol è seri. Lis animis di cheste manifestazion a son tantis associazions, da la “Ernesto Balducci” di Çuian fint ai comitâts di Pordenon e dal Venit. Al fâs pensâ viodi plui di cualchi predessut, ma nissun vescul, a part il salût in place di Poletto. Pre Giacomo Tolot, pre Pierluigi Di Piazza, pre Franco Saccavini e altris.


text:
29 marzo 2006
A proposit di emigrazion e parincj tal forest
Chest al è un biel sît metût in vore de Regjon. Se la vuestre famee e à parintât tal forest, salacor chi si à cûr di cjatâ alc di interessant: Archivi Ammer
3 commenti:
- mai domo ha detto...
-
Dopo o voi a viodimi il sito, cal vares di esi interessant,
ma cumo a mi plasares tabaa di
BALON!!!
a chi no si tabae mai ne di balon e ne di frittule, e veis reson)
Mandi
- 29/3/06 16:50
- cuso_di_cjan ha detto...
-
Ce balon cun chel balon!!!
Pensin pluitost a cemut fa emigrà un pocje di int di che c'ho vin a comandà !!! Esistial un sito dulà mandau?
- 29/3/06 18:09
- thermonuke ha detto...
-
Christian, dopo in ca che ti dis di la. Va che le storie te scrif jo.
- 29/3/06 22:53


text:
«A chei ch’a no tornaran plui / parcè ch’a son muarz / a chei ch’a no tornaran plui / e ch’a son vîs / a chei ch’a son tornâz / par murî / o par tornâ a partî // a chei ch’a stan partint vuê / e a chei che incjmò no san lei / o ch’a sgjambirîn / ta panza di lôr mari / ch’a nassaran za vuàrfins / di pari / e lu saran dîs mês adan / fint ch’a varan avonda ans / par dâj il cambio / par continuâ una orenda / tradizion / una strazzaria di afiez…»
E si slungje simpri di plui la tabele dai furlans, poetis, inteletuâi, politics, studiâts, scritôrs che nus àn lassâts. Daspò di chel altri Zanier, pre Meni, ancje Leo, il poete de emigrazion, e emigrant lui stes, al è muart. Sal visarìn simpri par chest titul fulminant, publicât pe prime volte intal 1964 e po di gnûf plui voltis, fin a cheste edizion Garzanti dal 1977 che e à une introduzion di Tullio De Mauro (altre pierdite resinte).
A son vincjesiet lirichis dutis leadis al teme de emigrazion. Ancje se no rispiete nissune metriche (viers curts, cualchi volte di une sole peraule), la poesie di Zanier e à une sô musicalitât (tant al è vêr che diviers siei componiments a son stâts musicâts). Ma nol è chi che i vûl cirude la cifre poetiche dal poete di Maranzanis, che e je dute intal sintiment che al sa gjavâ fûr di une sene: par esempli, l’emigrant che al salude la femine, il frut, i amîs e che al rît plen di poura di metisi a vaî. No jerin lontans i timps dulà che i siôrs a pensavin che i puars, no vint mai provât felicitât, no vessin nancje la facoltât di patî. Ve, invezit, che un poete vêr si plee su lis lôr lagrimis e lis trasfigure in poesie.
Il libri al è completât di une schirie di saçs (par talian) simpri sul teme de emigrazion, li che e salte fûr dute la vene polemiche dal autôr, il so spirt critic cuintri dal podê che nol fâs nuie par corezi cheste plaie e che, cualchi volte, al è fintremai bon di dineâle, par esempli esaltant il rûl des rimessis (che Zanier lis calcole une cuintri partide false). E no si pues no marcâ ce maniere che o vin pesseât a dismenteâ la nestre storie di emigrazion: cierts discors xenofobis di cumò a somein copiâts di chei di in chê volte. Dome che i bruts e sporcs o jerin nô. I mancjarà al Friûl cheste vôs, buine di pontâ il dêt cuintri ogni ipocrisie, ogni retoriche, ogni mît fals. Che la tiere ti sei lizere, Leo. ❚
✒ Laurin Zuan Nardin


text:
La vacine e continue a jessi un teme tant cjalt in Italie, dulà che e je di timp motîf di discussions ancje tant infogadis tra sostignidôrs e aversaris di cheste misure preventive. Ancje in Slovenie a son in cressi i contraris aes vacinis, che lis calcolin nocivis, e la cuviertidure cuintri lis malatiis infetivis e je in câl.
La Organizazion Mondiâl de Sanitât e fisse al 90-95% il soiâr di sigurece minime pe cuviertidure des vacinis: disot di chest soiâr, i agjents patogjens a continuin a circolâ, intant che une cuviertidure di vacinis adeguade e garantìs la imunitât coletive, ven a stâi a vegnin protets ancje chei che par motîfs di salût no puedin jessi vacinâts e i singui che su chei la vacine no à vût sucès (a son câs tant rârs). In Italie, ae cuviertidure dal 95% no si rive par nissune des vacinis monitoradis dal Istitût superiôr di Sanitât, intant che in Slovenie la cuviertidure des vacinis dai fruts, par ce che al tocje chês obligatoriis, e je daûr a calâ di un pont percentuâl ad an.
La cuviertidure plui basse si regjistre inte zone di Lubiane, dulà che par esempli intal 2015, la imunizazion cuintri il varuscli, il mâl dal botaç e la rosolie no rivave al 90 par cent, che al vûl dî che no je plui garantide la imunitât coletive. Par ce che al tocje lis vacinis dai adults, la cuviertidure cuintri cualchi malatie in Slovenie e je plui basse a pet di tancj altris paîs europeans. Par esempli, ancje se la Slovenie si coloche tra i paîs endemics cu la presince plui alte di meningoencefalite di cecje, la percentuâl di vacinâts e je cetant basse. Compagn al vâl pe influence stagjonâl, dulà che lis personis di etât superiôr ai 65 agns che a decidin di vacinâsi a passin di pôc il 10%, une percentuâl che e coloche la Slovenie lontane dai obietîfs fissâts de Organizazion Mondiâl de Sanitât (almancul il 75 par cent). In Slovenie, lis vacinis a son regolamentadis de leç su lis malatiis infetivis, aprovade intal 1995 e po dopo modificade e inzornade (ancje se l’oblic al jere in ûs di diviers decenis). Tal Istitût nazionâl di sanitât publiche e je ative une Comission consultive pes vacinis (National advisory committee on immunization) formade di esperts, che e furnìs conseis su lis prioritâts intai setôrs de coordenazion des vacinis, des decisions strategjichis su lis malatiis infetivis di prevignî cu lis vacinis, e de definizion dal program di vacine.
Il program di vacine, daûr de propueste dal Istitût, al ven dopo aprovât an par an dal ministri de sanitât. Il program anuâl pal 2017 al è stât publicât in Jugn e al previôt siet programs di azion cuintri lis malatiis infetivis: pai fruts in etât prescolastiche, par arlêfs e students, pai lavoradôrs (su la base dal gjenar di implei), pal rest de popolazion, pai viazadôrs internazionâi, pe tutele cu lis medisinis e pes vacinis, e la tutele cu lis medisinis in câs di dibisugne. Par ce che al tocje lis vacinis pai fruts di etât prescolastiche e scolastiche, a son obligatoriis (di fâ in periodis diviers o di ripeti plui voltis) lis vacinis cuintri difterite, tetan, pertòs, Haemophilus influenzae di gjenar b (Hib), poliomielite, varuscli, mâl dal botaç e rosolie, epatite B e, pai students, ancje cuintri rabie e meningoencefalite di cecje. Previodude (ma no obligatorie) ancje la vacine cuintri lis infezions pneumococichis, e pes frutis, cuintri il papilloma virus uman. In câs particolârs, si fasin ancje vacinis cuintri altris malatiis.❚
Tjaša Gruden


text:
Ai 2 di Avost, intune biele suaze di fieste e di cjants, te Plêf di Sant Pieri si è tignude la prime edizion dal Premi “Baston di San Pieri di Cjargne”. La iniziative e je stade metude in pîts de Arciconfraternite dal Spirtu Sant ‘Pieres vives’ par dâ public ricognossiment a personis o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, a servizi de societât umane e de comunitât cjargnele in particolâr.
‘Il Baston di San Pieri’ al è il simbul di un cjaminâ tal segn dal Vanzeli e dal progrès spirituâl e civîl de umanitât: di fat, il premi al ven dât a une persone che e presente une vite di esempli daûr dal Vanzeli e che e opere pal ben de societât.
La Confraternite e je une istituzion che e à par finalitât la promozion di une caritât spirituâl, culturâl e sociâl pal popul di Diu e par ducj, e e cure ancje la conservazion e la protezion de Plêf Mari di Sant Pieri.
Chest an, la Zurie nomenade dal Consei Diretîf de Confraternite e jere formade di Bons. Pietro Brollo, Antonio Martini (ex president dal Consei Regjonâl), Battista Molinari (sindic di Zui), Bons. Giordano Cracina (prevost di Zui) e Renato Cracina (gjornalist). Lis personis sielzudis pal premi a son stadis: Bons. Tito Solari, nassût a Pesariis e vescul di Cochabamba in Bolivie; Giovanni Canciani di Paulâr, musicist di fame internazionâl e Marta Francescatto di Tumieç, colone impuartante de Comunitât Piergiorgio di Cjanive di Tumieç.
Ai premiâts ur è stât consegnât il ‘Baston di San Pieri’, la figure dal sant in len intaiât suntun mani di vilût di colôr zâl pal cjamp spirituâl, blu par chel culturâl e ros par chel sociâl, e une pergamene scrite a man cu la motivazion personâl di assegnazion.
A Bons. Tito Solari i è stât dât il premi pal so impegn tal cjamp spirituâl par “une vite interie dedicade ae glesie cun particolâr atenzion ae difese de pâs, dai dirits e de dignitât dai popui tibiâts e maltratâts de Americhe Latine, tal spirt plui gjenuin che si supe dal Vanzeli”.
A Giovanni Canciani pe sô opare cence poste tal cjamp culturâl e artistic e soredut par “une vite interie dedicade al mont de musiche e de culture, cun particolâr traspuart tal insedâ tai zovins chestis passions, e lassant une olme marcade tal museu ‘La Mozartina’, di lui metût in pîts a Paulâr”.
Marta Francescatto e je stade sielte pal so lavôr tal cjamp sociâl e umanitari par “une vite interie dedicade, tal cidin, aes personis mancul fortunadis te Comunitât Piergiorgio, prime a Udin e po a Cjanive di Tumieç“.
Il premi al varà une cadence bienâl. Cui che al vûl (tant personis che ents o associazions) al podarà mandâ la propueste cuntun piçul curriculum de persone candidade dentri dai 31 di Dicembar dal 2015 ae Confraternite (te sede de Polse di Cougnes, intal Comun di Zui). ❚
Baston di Sant Pieri di Cjargne............
Ai 2 di Avost, intune biele suaze di fieste e di cjants, te Plêf di Sant Pieri si è tignude la prime edizion dal Premi “Baston di San Pieri di Cjargne”. La iniziative e je stade metude in pîts de Arciconfraternite dal Spirtu Sant ‘Pieres vives’ par dâ public ricognossiment a personis o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, a servizi de societât umane e de comunitât cjargnele in particolâr.


text:
Maçute o Buse di mieç
No vin cjatade nissune imagjin adate di meti par chest zûc, ma dome di chês cence lis maçutis, ven a stâi il zûc dai cuatri cjantons, che nus pâr une vore plui sempliç e soredut mancul… trist.
Al reste che si zuie in cinc, suntun cuadri cun 4 busis tai cjantons e une propite tal mieç. Cuatri zuiadôrs a stan tai cjantons cuntune maçute” in man, fate doprant un baston che al vedi in ponte un grop di lidrîs (un çocat?). Un zuiadôr numar cinc al “sta sot”, tal mieç, ancje lui cuntune maçute e un bussulot, e dutun colp al vose: «Buse di mieç!»; al che chei altris a tachin a cori par cambiâ buse e chel tal mieç a cîr di meti il bussul intune buse restade vueide.
Clare che cui che al va a risi di viodisi la buse impegnade dal bussulot al cîr di difindile a fuarce di maçadis che a rivin sul bussulot ma ancje sui sghirets, sui zenoi, sui pîts… e chel altri no si faseve preâ a tornâlis.
Un zûc avonde pericolôs, insome, tant al è che i grancj lu vietavin.
I detais dal zûc a laressin spiegâts di un vieli che magari sal vise, e cuissà che magari cualchidun tai coments no nus dedi cualchi informazion in plui.
Aghe e fûc
Chest zûc lu si cognòs ducj, plui o mancul, ma nol è pericul che i fruts di cumò a a lu fasin inmò e alore miôr contâlu.
Al consist tal platâ un ogjet, magari intune aree definide, e fâlu cjatâ di un che al è stât bendât, che al ven tirât a sorteç- Che altris a àn di judâ cui che al cîr doprant lis peraulis che a van de aghe al fûc, tant che “Aghe, agute, lusignutis, fûc, fogaron, tu ti scotis!” o altris variant inventadis sul moment. Si pues zuiâ ancje cence cuvierzisi i voi.


text:
IMLD - 21 di Fevrâr
Ai 21 di Fevrâr e cole la Zonade Internazionâl de Lenghe Mari
(IMLD-International Mother Language Day).
Cheste zornade e je stade proclamade dal UNESCO intal 1999 par promovi la diviersitât
linguistiche e culturâl e il plurilinguisim.
La Lavagne Plurilengâl e invide ducj i docents a celebrâ chest event dongje dai 21 di Fevrâr cun cualchi semplice ativitât curicolâr che a coinvolzi i students. Par esempli:
- promovi la cognossince de situazion sociolinguistiche e de storie des lenghis propriis dal Friûl
- partecipâ a conferencis, viodi films o documentaris sul teme dal plurilinguisim, des minorancis linguistichis, dai dirits linguistics
- scoltâ cjançons, lei tocs in prose o in poesie, proponi dialics o piçui dibatiments intes lenghis propriis dai students e dai insegnants
Events IMLDEvents IMLD organizâts de rêt
IMLD 2021 - Plui lenghis, plui vite
Fotos e program - Gabriele Zanello - Luca Melchior - Enrico Peterlunger
IMLD 2020 - Plui lenghis, plui vite
Fotos e program - Fabiana Fusco - Linda Picco - Enrico Peterlunger
IMLD 2018 - Esperiencis e progjets par une scuele plurilengâl
Fotos e program - Fabiana Fusco - Patrizia Pavatti - Roberto Feruglio - Carli Pup - Matteo Fogale
IMLD 2016 - Plurilinguisim in aule
Fotos e program - Anna Maria Curci - Franco Fabbro - Marcella Menegale
IMLD 2015 - Lenghis maternis, lenghis adotivis
Fotos e program - Daniel Samba - Bozidar Stanisic - Javier P. Grossutti - Walter Tomada
Altris Risorsis
International Mother Language Day
[UN Web TV]
Languages Matter [UNESCO]


text:
Lis tutres a son grancj discs di paste di siale, farsîts e frits, tipics de cusine ladine.
Ingredients pe paste:
250 grams di farine 00
250 grams di farine di siale
2 ûfs
25 grams di spongje (tenare)
sâl
………..
Lavorâ insiemi i ingredients de paste fin che e ven slisse.
Lassâ polsâ cuvierte di pelicule par une ore.
Tirâ la paste fine plui o mancul come chê dai crostui e taiâ discs
di un 15 cm.
Meti tal centri di un disc la farsidure, taponâ cuntun altri disc
e sierâ ben i ôrs.
Fridi tal vueli a 170°C.
Servî e mangjâ daurman!
Pe farsidure a son plui pussibilitâts, chês plui tipichis a son:
– Spinaze e scuete: cuei la spinaze, salâle e impeverâle e messedâ
cul stes pês di scuete.
– Patatis: gratâ patatis bulidis, messedâlis cun cevole taçade e dislite,
sutive, sâl.
– Craut.
✒ Sandri Carrozzo
RICETE. Tutres............
Lis tutres a son grancj discs di paste di siale, farsîts e frits, tipics de cusine ladine.


text:
#19 – Claps – rivoc tal sanc
“…il sanc ch‘al bat il timp, tal timpli
la sô corse il cori dal to tremâ…”
tocut de poesie “Caìn”
di Pier Luigi Capello
E jere une fieste grande tant che une volte, prime di cheste pandemie. La musiche e faseve rontonâ il cûr. La lûs e compagnave chel rontonâ cuntun riclam tarlupant.
Al somearès che ducj chei che a son daûr di chest rituâl tant che chel aquileiês, a sintin plui o mancul i batits. Si sint tal cûr e ancje tai timplis. Poi tu tu sâs che chel sens tai timplis nol è dome la musiche. Al à alc che al rontone dal to dentri, e che al ven plui dentri. Dal pet. Dal cûr.
Cuant che ogni Vierte al capite la ricorrince (graciis a Diu) dal trê di Avrîl, ogni cjase, ogni edifici, o chel arbul cuntun pecot, ducj che a rafigurin un animâl. Chê chimere che il Patriarcje al à sielzût par un popul che al insumii (e o crôt di sintî la vôs dal professôr Floramo), un popul che al pense intun futûr inovatîf.
O sin chei che o sintìn la corse, il cori dal to tremâ dal sanc tal timpli, – e achì e je la vôs di Pierluigi che al lei la sô poesie, peraulis di bielece par Caìn e Abêl. Ma cheste piçule part, tant che al pues jessi di une bielece za di bessole, mi met a pensâ sul rivoc.
Ise chê corse dal sanc, chel bat insiemi di ducj i cûrs furlans ator pal mont?
Cori par scrivi, un tocut par mês, al podarès jessi tant che chel bati dal cûr furlan. Il bati al unison dai furlans ator pal mont, in ogni clap dongje dai cjavedâi dai Fogolârs. Ducj chei che si metin adun daûr di chê chimere che e somee une acuile, o grifon, o cemût si clamie?
E in chel moment o varìn une storie, un passât e une tradizion. E al scomençarès ancje un gnûf futûr pe lenghe furlane.
“…che al vignarà une dì di vê une storie, un passât, une tradizion!
Intant, furlans cjapait tant che vêr une lenghe tant che altris…”
Pier Pauli Pasolini
di Acuari Cence Branchis
#1223